
ENTWODIKSYON 


Materyèl sa-a , ki fòme Kaye Nimewo 2 a, soti, tan- 
kou Kaye Nimewo 1 nou te pibliye deja a, nan seminè 
Fondasyon an te òganize. Men fwa sa a se te pou yon 
òganizasyon travayè agrikòl. Li nòmal pou Fondasyon 
an enterese tou nan zafè fòmasyon pou travayè la tè yo. 
Depi 1986, kalite travayè sa yo pote yon kokenn chenn 
kontribisyon nan batay pou demokrasi a. Leve kanpe 
travayè nan andeyò vin blije tout moun pran pozisyon. 


An tou ka, leve kanpe sa a pote yon gwo chanjman 
nan mouvman sendikal la. Nan pweske tout santral yo 
nou jwenn plis travayè agrikòl pase ouvriye nan endistri. 
Gen santral sendikal ki fòme yon federasyon apa pou 
rasanble tout òganizasyon travayè la tè ki makònen ak 
santral la. E poutan, pi fò nan travayè agrikòl yo pa nan 
okenn santral sendikal. Anpil nan yo òganize nan pwòp 
mouvman peyizan pa yo ki konnen genyen anpil fwa 
pozisyon ki pi konsekan pase sa kèk santral sendikal 
konn pran. Se konsa batay travayè andeyò yo vini ape 
pran fwa sa a plis enpòtans nan batay tout sosyete a 
pou yon chanjman demokratik. 


Men pou ki sa, se konsa sa fèt fwa sa a ? An reya- 
lite, plis pase travayè la vil yo, anpil sektè pami travayè 
la tè yo koupe kòd lonbrit politik la ansanm ak kòd lon- 
brit ideyolojik la ki te makònen yo ak ansyen sistèm ki 
ape toupizi yo a. Sektè travayè sa yo ape gwosi chak 
jou pi plis. An menm tan tou, yo montre ki jan yo pare 
pou yon lòt kalite eksperyans sosyal .ak yon lòt kalite 
eksperyans politik e ki jan yo dispoze pou yo antre ak 
pwòp patisipasyon pa yo nan konstriksyon yon sosyete 
modèn kote, an plis yon lòt kalite devlòpman materyèl, 
chak moun ap genyen konsiderasyon pou tout lòt kalite 
moun. 


Se poutèt sa, mouvman travayè agrikòl yo toujou 
resevwa gwo kou depi 1986. Gwoup moun ki pi reyak- 
syonè nan sosyete a e ki te toujou makònen ak sistèm 
aryere dikdantan an, santi kòman yo pa kapab repwo- 
dwi richès yo ak menm vye metòd yo e an menm tan yo 
pa gen enterè itilize metòd modèn. Kidonk yo rann yo 
kont se tout lavni kategori sosyal yo reprezante a ki me- 
nase. Ositou, sèl zam yo se simen latèrè, se kraze zo 
pou travayè agrikòl yo rete nan tenèb linyorans, nan lan 
nwit eksplwatasyon ak la mizè kote yo ape viv la. Li fasil 
pou konprann pou ki sa gwoup reyaksyonè konsèvatè 
rasi sa yo pa kapab dakò ak mezi tankou: mezi pou 
kaba ak sistèm chèf seksyon an; mezi pou lanse tout 
bon yon kanpay alfabetizasyon; mezi pou peyi a siyen 
konvansyon Nimewo 141 kote òganizasyon Entènasyo- 
nal Travay rekonèt dwa pou travayè latè yo òganize yo 
lib e libè; mezi pou se nan diskisyon serye ak òganiza- 
syon peyizan pou rive mete kanpe INARA, manman lwa 
peyi a, Konstitisyon 1987 la, prevwa nan zafè Refòm 
Agrè a. ri 


Dezyèm Kaye sa a reyini 2 kalite materyèl ki divize 
an de (2) pati e ki pale tou lè 2 sou travayè la tè. 
Pwemye pati a konmanse ak yon chapit ki fè yon ti rale 
tou piti sou istwa kèk moman nan batay travayè la-tè yo 
nan peyi a. Sa va montre kòman se yon batay ki la depi 
lontan deja, se yon batay ki gen rasin li plonje byen fon 
nan tout listwa peyi a. Nou va jwenn tou nan dezyèm 
chapit la kèk kòmantè sou zafè Refòm Agrè a nan man- 
man lwa peyi a (Konstitisyon an). Kòm nan pwen Refòm 
Agrè ki posib si pa genyen òganizasyon, twazyèm 
chapit ki nan pwemye pati a pale sou kesyon òganiza- 
syon travayè la tè yo. 


Konvansyon entènasyonal nimewo 141 an sou 
dwa pou travayè agrikòl yo òganize tèt yo. ansanm ak 2 
Rekòmandasyon Entènasyonal, yonn sou wòl òganiza- 
syon travayè la tè yo, epi lòt la sou wòl mouvman kope- 

rativ yo, se twa (3) dokiman nou te deja tradwi nan kad 
aktivite Fondasyon an e ki sèvi jodi a pou nou fòme de- 
zyèm pati Kaye a. Tout tèks sa yo soti nan Oganizasyon 
Entènasyonal Travay ki gen biwo li chita nan vil Jenèv, 
nan peyi Laswis. Konvansyon ak Rekòmandasyon sa 
yo montre nou klè kou dlo sous ki jan sektè ki pi reyak- 
syonè nan klas dominant yo nan peyi a pa marye ditou 
ak kouran modèn pou chanjman ki ap travèse le mond 
nan zafè respekte dwa pou òganizasyon travayè agrikòl 
yo fonksyone san kè sote. Nan sans sa a, Konstitisyon 
1987 la ki prevwa desantralizasyon ak patisipasyon ko- 
lektivite teritoryal yo nan yon seri gwo desizyon e ki pale 
tou sou nesesite pou fè yon Refòm Agrè nan peyi a, 
reprezante yon gwo pa an navan. 


Dezyèm Kaye sa a se rezilta travay anpil moun ki 
patisipe kit se nan seminè yo, kit se nan tradiksyon tèks, 
kit se nan preparasyon materyèl la pou enprimri. Nou 
ape di yo tout yon gwo mèsi. 


Michel HECTOR 
Avril 1992 


PWEMYE PATI 


- CHAPIT 1 - 


YON TI RALE SOU ISTWA PWOBLEM 
PWOPRIYETE LA TE ANSANM AK SOU LIT 
ABITAN YO 


l.- Yon ti istwa pwoblèm pwopriyete la tè nan 
peyi a 


Istwa pwoblèm pwopriyete la tè a mande pou nou 
fè yon ti kout je an aryè depi lè Ayiti pran dwa granmoun 
li rive jouk jounen jodi a. 


1.-=- Kòman pwoblèm nan te poze touswit apwe 
Endepandans 1804 la 


Nan batay ansyen esklav yo te mennen pou libète 
ak pou lendepandans, te toujou genyen lespwa pou la- 
viktwa debouche sou yon sosyete kote chak kiltivatè va 
kapab travay sou ti bout tè li, chè mèt chè metrès, dekwa 
pou kaba ak sistèm gran plantasyon blan franse te ape 
kontwole a. Lè pèp la te plante lendepandans, nan lane 
1804, gouvènman Desalin nan te goumen rèd chèch 
pou tout gran bitasyon kolon franse yo te kite nan peyi a, 
vini pase nan men leta ki te fèk fòme a. 


Apre lamò Desalin, ki te mouri ansasinen nan lane 
1806, poutèt tout mezi li te pran nan sans sa-a, gou- 
vènman Petyon an pèmèt pwopriyetè prive yo fè dap- 
piyanp sou tè franse yo te kite. Dap-piyanp sa yo te fèt 
Sou plizyè fòm. Premyèman, gouvènman Petyon an 
mete fren nan politik : "se sèl leta ki pou pi gran pwo- 
priyetè tè nan peyi a." Tout tè Desalin te sezi yo, Petyon 
remèt yo bay swadizan pwopriyetè tè sa yo. Dezyèm- 
man, Petyon distribye yon bann pòsyon tè, ki kapab 150 

kawo tè konsa pou piti pou chak pòsyon, bay gwo fonk- 
syonè sivil yo ak militè yo. Se moun sa yo, yo vinn rele 
grandon. Grandon sa yo konn rive jwenn 2000 kawo 
yon sèl kou. Twazyèmman, pou kore pi byen toujou 
gwo pwopriyete yo, Petyon bay ti ofisye yo, solda yo, ak 
ti fonksyonè sivil yo ant sis (6) rive jouk karant senk (45) 
kawo tè. 


Apre lanmò Petyon, Bwaye kontinye menm politik 
sa a jouk an 1826. Li distribye tè nan Nò ak nan Domi- 
nikani. Li difisil pou nou ta rive konnen ki kantite tè gou- 
vènman Petyon ak Bwaye rive distribiye; men, sa pate 
depase 200.000 kawo tè konsa. Tè sa yo reprezante 
ant 20 rive 2596 tè esklav yo te konn plante lè peyi a te 
anba men kolon blan franse yo. 


Anpil save pale sou Refòm Agrè sa a. Gouvènman 
yo toujou sèvi ak li pou fè pèp la egare; yo toujou fè 
konnen peyi nou an pa bezwen yon Refòm Agrè paske 
gouvènman anvan yo te deja reyalize Refòm Agrè a. Ki 
vrè sans Refòm Agrè sa a genyen? 


Refòm Agrè sa a pèmèt gwo pwopriyetè prive yo 
blayi nan tout plèn yo. Tout bon tè yo nan men gwo 
fonksyonè yo epi nan men gwo boujwa yo. Kidonk, 
Refòm Agrè sa a touche sèlman gwo fonksyonè yo ak 
lame a. Peyizan yo ki vini gen libète, men ki toujou rete 
pòv, asiste tout distribisyon sa yo. Gouvènman yo te dis- 
tribiye kèk kawo tè bay ti ofisye ak ti solda; se pou evite 
chirepit anndan lame a. 


Mas peyizan yo, yo sèvi avèk yo pou yo travay sou 
gwo bitasyon yo. Pwopriyetè a bay peyizan an kèk kawo 
tè pou li debouye li kou mèt jan jak pou li travay li. Rekòt 
la pataje mwatye-mwatye ant pwopriyetè a ak peyizan 
an. Sistèm sa a pote non "de mwatye”. Ak sistèm "de 
mwatye" a, pwopriyetè a pa bay anyen nan travay latè 
a. Politik latè sa a pa ankouraje pwopriyetè yo pou yo 

devlope ekonomi peyi a. Gwo pwopriyetè yo al viv san 
kè sote nan vil yo, yap fè politik osnon yap fè komès. 


Pwopriyetè ti bout tè ak mwayen pwopriyetè ap viv 
yon sitiyasyon malouk. Lè anpil ti pwopriyetè konstaste 
tè a pa ba yo bon randman, yo oblije vann yon pati 
ladan l. Abitan ki san tè, bò kote pa yo, mawon grandon 
yo, yal tabli-ti pwopriyete nan mòn yo. Rapò ki pral gen- 
yen ant ti pwopriyetè ak gwo pwopriyetè se nan vann 
pwodwi yo. Vle pa vle, se gwo pwopriyetè yo ki pou fè 
negosyan jwenn pwodwi yo. Kidonk, yo pran anpil 
mezi pou: entèdi ti peyizan fè komès an detay andeyò. 
Gwo pwoprietè yo kontwole mwayen transpò yo, epi 
gen ensekirite ak kraze zo. Sitiyasyon sa yo, fè ti pwo- 
priyetè yo viv sou kont grandon yo. Non sèlman se 
grandon ki pou vann pwodwi abitan-an, men se yo 
menm tou ki pou fè peyizan an jwenn pwodwi li bezwen 
pou li sèvi. Grandon yo tout bèt: espekilatè, komèsan, 
ponyadò. Kanta komèsan lavil yo, sitou gwo negosyan 
yo, yo jwenn yon bann avantaj nan sistèm sa a. Gou- 
vènman Petyon an wete tout mezi Desalin te pran pou 
kontwole komès la. Politik sa a pèmèt gwo negosyan 
ayisyen yo e sitou negosyan etranje yo, pran komès la 
pou kont yo, sitou koze enpòtasyon ak ekspòtasyon. 
Pami negosyan etranje yo, nou jwenn Anglè, Ameriken, 
Olandè, Alman. 


2.- Sitiyasyon pwopriyetè ti bout tè yo 
(1848-1915) 


Nan epòk ki konmanse nan lane 1848 pou rive nan 
lane 1915,nou asiste de (2) sitiyasyon. Yon bò, pwo- 
priyetè ti bout tè yo vini devlope pi plis nan mòn yo . 
Yon lòt bò, etranje yo, kidonk, enperyalis la kòmanse 
envesti nan peyi a sitou nan agrikilti, egzakteman nan 
yon peryòd kote pwopriyetè ti bout tè a ap twoke kòn ak 
gwo pwopriyetè a. Devlòpman ti pwopriyete tè a se pa 

leta ki ankouraje li. Malgre lwa gouvènman Jefra a te 
pran nan lane 1862, malgre yon lòt lwa gouvènman 
Salomon te pibliye nan lane 1883, tou sa pat rive bay 
pwopriyete ti bout tè abitan a jarèt. Se plis nan achte ti 
bout tè osnon nan monte sou tè leta ilegalman ti pwo- 
priyete a te rive layite kò li. Devlòpman ti pwopriyete a 
ak ti pwodiksyon pèmèt peyi a ekspedye yon bann pwo- 
dui tankou: kafe, bwa kanpèch ki gen yon matyè ki sèvi 
pou bay twal koulè. Gen kèk chif ki kapab ba nou yon 
lide sou kesyon an. Pou kafe a: 60 milyon liv nan lane 
1860, an 1863 li monte 71 milyon liv; 1875: 72 milyon; 
1890: 79 milyon. Bwa ki sèvi pou tenn twal sòti, nan 19 
milyon liv an 1842 li monte 321 milyon an 1880. Te 
genyen lòt pwodwi ankò, tankou kakawo, koton e latriye. 


Pou frennen devlòpman mouvman pou ti pwo- 
priyete a layite kò li chak jou pi plis, sistèm "demi kolo- 
nyal ak demi feyodal" la mete kanpe tout kalite antrav 
ekonomik tankou avili pri danre abitan pwodwi; vann 
byen chè machandiz la vil yo; prete abitan lajan ak gwo 
enterè. An diplis, leta restavèk la simaye tribò babò, 
laterè, ensekirite nan tout peyi a. Se toujou menm pen- 
penp lan; moun ki fè plis benefis yo, se komèsan ki nan 
pò yo ki mare sosis yo ak grandon espekilatè yo; kidonk, 
mak fabrik ekonomi an pa fè yon pa kita, yon pa nago. 


3.= Depi Okipasyon Meriken nan peyi a, apati 
lane 1915 rive jouk jounen jodi a 


Nan sa ki konsène ekonomi, dat debakman blan 
meriken nan peyi a se yon dat enpòtan. Se apati dat sa 
a, ekonomi ak politik peyi-a vini tonbe nètalkole anba 
kontwòl gouvènman Lèzetazini. Sistèm gwo pwopriyete 
a, kidonk, sistèm grandon an, vini pran plis fòs. An 
menm tan tou, yon seri gwo konpayi etranje fè dap- 
piyanp sou tè yo pou tabli gran plantasyon kann, pit, 
zannana, kawoutchou. Epi tou, konpayi min yo rasanble 

yon bann tè kit se pou pwodwi kwiv, kit se pou pwodwi 
aliminyòm. 


Politik pou ranfòse gran pwopriyete a mete kiltivatè 
sou ti bout tè yo yon men devan, yon men dèyè. Tou 
dabò anpil abitan ki te ape viv nan zòn kote gran planta- 
syon ak gwo konpayi yo enstale vini pèdi ti bout tè yo te 
genyen an. Se sèlman de twa grenn nan yo ki reyisi 
jwenn travay pou yon ti kras monnen nan plantasyon ak 
nan min yo. Anpil abitan vini trouve yo nan sitiyasyon 
kote sèl sa ki rete yo se ale vann fòs travay yo nan lòt 


peyi. 


Jouk koulye a, abitan an, menm si li pwopriyetè, 
ape viv anba yon seri menas, depi menas pou li pèdi ti 
bout tè li ape travay la, jouk rive nan menas pou li pèdi 
la vi li a kòz vorasite detwa gwo pwopriyetè fonsye ki 
jwenn apwi yon seri otorite lavil tankou nan plenn ak 
nan mòn. Tankou nan tan lontan, gwo pwopriyetè fon- 
sye yo pa travay la tè. Yo annik kontante yo viv sou rant 
ak sou espekilasyon. Kidonk, depi digdantan, genyen 
yon bann vye metòd aryere ki ape toupizi abitan yo nan 


peyi a. 


li. Lit abitan yo kont sistèm dominasyon gran- 
don an 


Abitan yo reziste tout jan kont sistèm dominasyon 
sa a, kit se rezistans anba chal, ki fèt pweske chak jou e 
ki mobilize detwa grenn abitan, kit se rezistans aklè, 
drapo deplwaye, ak zam nan men yo, ki fèt sèlman nan 
yon seri moman kote batay la vini cho anpil e kote gen- 
yen tou anpil abitan ki kanpe. Pou dezyèm kalite rezis- 
tans la, pami sa ki pi enpòtan yo, depi apre lanmò 
Desalin pou rive jouk nan peryòd Okipasyon Ameriken 
an, nou jwenn : mouvman Goman nan Grandans la, 
mouvman Pikè yo nan Sid, mouman Kako yo nan Nò. 

1.=. Mouvman Goman an 


Touswit apre lanmò Desalin peyizan nan Jeremi te 
leve kanpe kont nouvo otorite ki te tabli nan tout pati 
Lwès ak nan Sid peyi a. Peyizan nan Jeremi yo te gen 
nan alatèt yo yon frè yo ki te rele Goman e ki te yon 
ansyen konbatan nan lagè pou Endepandans peyi a. 
Pandan 12 an, Goman ak kiltivatè yo te òganize yon 
veritab leta nan mòn Lahòt. Menm advèsè ki tap konbat 
Goman te rekonèt se te yon leta ki te byen òganize. Yo 
menm fè konnen, peyizan fanm yo, nan zòn kote Goman 
tap kontwole yo te konn desann la vil pou vann pwodwi 
yo epi achte machandiz pou travayè latè ki revolte yo. 
Gouvènman Petyon pa te rive kraze mouvman an. Se 
an napre li, gouvènman Bwaye a ki te reyisi fini ak rebe- 
lyon Goman an nan lane 1818. 


Nan Nò, nan mwa Me 1807, yon kiltivatè ki te yon 
ansyen sòlda ki te rele Mayè leve kanpe ak lòt abitan yo 
kont politik Kristòf la. Sòlda yo te voye pou ale kraze 
rebèl yo ak Jan Lwi Rebeka alatèt yo, te vinn dakò ak sa 
travayè latè yo t'ap mande yo. Malgre li te rive toufe 
mouvman rebelyon an, Kristòf te blije kenbe nan tèt li sa 
kiltivatè yo te ape mande. Se konsa li te distribye kèk 
kawo tè sòti nan youn (1) rive nan 20 kawo konsa bay 
ofisye ak sòlda yo anvan li mouri. 


Nan mwa jen 1811, sòlda nan zòn Okay leve 
kanpe pou denonse sityasyon malouk yap viv, e akize 
gwo pwopriyetè yo tankou Rigo ak Bòjla. Sòlda sa yo te 
fè pòs anvan sa nan Grandans la. Yo soulve nan menm 
moman kote Rigo deside ale goumen kont Goman. 
Soulèvman Sòlda yo nan zòn Okay la te gen nan alatèt 
li twa nèg ki te rele Alis, Papiyon, Pyèmarn. 

2.- Mouvman Akawo a. 


Nan lane 1843 gen yon gwo leve kanpe ki fèt pou 
dechouke politik reyaksyonè gouvènman Bwaye te ape 
aplike depi 25 an li te sou pouvwa a. Leve kanpe sa a 
te mobilize anpil klas ak kategori sosyal nan peyi a. 
Men lè gouvènman Bwaye ale fè rout li, peyizan yo 
konstate ki jan nouvo dirijan ki enstale nan pouvwa a pa 
tèlman prese pou bay satisfaksyon nan pwensipal 
revandikasyon yo te genyen. Ositou, peyizan nan zòn 
Okay, ak Jan Jak Akawo alatèt yo, ansanm ak peyizan 
nan zòn Jeremi, ki te gen alatèt yo Jano Jan Franswa (ti 
non vanyan li se te Molin) tanmen yon lagè popilè ki 
make tout 19ème syèk la. Lagè popilè sa a se te pre- 
mye gwo kriz rejim mwatye kolonyal-mwatye feyodal la 
tap travèse. Kriz sa a, bay sistèm politik la yon seri gwo 
soukous depi nan lane 1843 jouk rive nan lane 1848. 
Peyizan ki te mobilize nan lagè sa a, yo rele yo "Pikè” 
paske yo te genyen kòm zam yon kokenn chenn pik. 

Ki sa peyizan sa yo tap mande? 

Gen 5 bagay yo tap mande: 

1.-- Mete yon nèg nwa kòm prezidan sou pouvwa. 

2.-- Fè mesye Salomon yo tounen nan peyi a. Yo te 
voye mesye Salomon yo an egzil nan peyi 
Dominikani. 

3.-- Separe tè bay abitan yo. 

4- Bese pri machandiz lavil yo epi ogmante pri pwo- 
dui abitan yo. 

5.-- Devlope lenstriksyon nan peyi a dekwa pou tout 
abitan aprann li epi aprann ekri. 


Genyen nan revandiksyon sa yo ki te atake nannan 
sistèm dominasyon klas moun ki gen privilèj yo nan peyi 
a. Men, genyen nan yo fou ki ta pwal bay lenmi pèp la 
okazyon pou detounen mouvman an. Se konsa gwo 
chabrak yo pral pran premye revandikasyon an "Mete 
yon nèg nwa sou fotèy boure a" pou yo fè mannigèt kont 
mouvman Akawo a. 

Klas kap domine yo tankou: gwo jeneral nan Nò yo, 
mesye ansyen gwo patizan Bwaye yo, mesye Salomon 
yo, mare sosis yo ansanm ak puisans etranje yo, yo 
mete tèt ansanm pou yo ranvèse gouvènman milat 
swadizan liberal la pou mete yon jeneral nwa sou 
pouvwa a. Misyon chef deta sa a se fè yon sèl ak klas 
moun kap domine yo pou kraze mouvman Akawo a. 
Prezidan sa yo, istoryen yo rele yo "Prezidan pope twèl". 
Politik mete yon prezidan pope twèl se yon maryaj ant 
tout eksplwatè yo (nwa, milat, Grandon, espekilatè, 
komèsan, lame) pou toke kòn ak abitan yo. Pou rive 
kraze mouvman an, lènmi pèp la sèvi ak zam fannfwa, 
osnon ak koripsyon pou simaye divizyon. 


Mouvman Akawo a depase mouvman Goman an. 
Dabò, li pa kantonnen nan yon sèl rejyon, li travèse bon 
pati nan depatman Sid la e li te menm ap mache sou 
Pòtoprens. An menm tan tou li antre nan fondalnatal 
kesyon sistèm dominasyon ki ape toupizi abitan yo. Lè 
Salomon vire Okay ak yon bann militè ou kraze mouv- 
man abitan yo, Akawo deklare: "nèg rich se milat, milat 
pòv se nèg”. Lide sa a li chita sou eksperyans eksplwa- 
tasyon grandon yo kit se nèg nwa kit se milat; li chita sou 
eksperyans patisipasyon gwo jeneral yo, nèg nwa tan- 
kou milat, nan represyon kont mouvman peyizan yo. 


Apre echèk mouvman Akawo a, peyizan yo toujou 
kenbe flanbo batay la. Yo kontinye goumen men nan 
yon lòt fason. Se konsa yo sove kite gwo bitasyon la 
plenn pou yo ale enstale yo sou tè nan mòn. Sa ki blije 
rete la plenn yo pa tèlman mete ankourajman nan travay 
la tè grandon. Epi tou peyizan yo toujou pi enterese nan 
plante viv alimantè pase rete sèlman nan danre pou 
ekspòtasyon. : 


+2 


3.- Mouvman Kako yo. 


Nan lane yo ki ale depi 1865 pou rive jouk nan 
1870, rejim demi kolonyal, demi feyodal la pwale tra- 
vèse yon lòt gwo soukous. Nou kapab di se dezyèm 
gwo kriz total kapital sosyete a te viv apwe pwemye kriz 
1843-1848 la. Nan dezyèm gwo kriz total kapital la 
popilasyon malere nan vil Okap ak vil Pòtopwens te 
kanpe 2 pye vanyan, ak prezidan Salnav nan alatèt yo, 
nan batay pou yon la vi miyò. Mouvman lit ame peyizan 
yo vini rekòmanse pi rèd nan epòk sa-a. Men mouvman 
lit ame peyizan an fwa sa pwal divize. Anpil peyizan 
nan plizyè kote nan Sid peyi a pwal leve drapo ansyen 
pikè yo nan tan Akawo epi yo pwal goumen bò kote 
prezidan Salnav. Yon lòt bò, peyizan nan zòn Nòdès 
pwal mete yo anba la banyè gwo jeneral feyodal lènmi 
Salnav. Se peyizan rebèl sa yo ki, depi lè sa a, te rele 
kako. 


Apwe prezidan Salnav te fini pèdi batay la e te blije 
kite pouvwa a, mouvman lit ame peyizan nan Sid peyi-a 
te vini praktiman disparèt. Mouvman kako a tou te pran 
yon souf. Se jouk nan lane 1911 li te reparèt. 


Ant 1910 pou rive nan 1915, peyi a te travèse yon 
lòt gwo kriz total kapital. Se nan twazyèm gwo kriz sa-a, 
lit ame peyizan kako yo te rekanpe. Malgre tout vye 
mannèv ki te fèt pou sèvi ak lit kako yo pou yon seri vye 
koz, peyizan yo te ape goumen tou kont konpayi etranje 
ki te ape fè dap-piyanp sou tè yo tankou konpayi chimen 
d fè Makdonal, ansanm ak kont abitan grandon, kont 
lavi chè, kont tout kalite lenjistis. 


Nan kondisyon li te ape layite kò li-a, kriz total kapi- 
tal 1910-1915 la te vini debouche sou debakman sòlda 
blan meriken pou pwan kontwòl peyi a. Se sa ki rele 
okipasyon ameriken e ki te dire jouk nan lane 1934. Se 
sèl peyizan kako yo ki te soulve ak zam nan men yo pou 

defann lonè ak endepandans peyi a. Nan la gè patriyo- 
tik sa a peyizan yo te gen nan alatèt yo Chalmay Peral 
ak Benwa Batravil. 


Mouvman sila te laye kò li nan rejyon Nò, Latibonit 
ak nan Plato Santral. Li te gen ladan li moun ki te kont 
kòve, kont gwo pwopriyetè, kont peye taks, kont zafè pri 
pwodwi la tè yo:ki ki tap dekrenmen. Se yon trèt ki rele 
Jan Konze ki te fè pran Chalmay Peral. Benwa Batravil 
te vini pran tèt mouvman an. Se nan lane 1920, apwe 
lanmò Batravil, lit ame peyizan yo fini nèt nan peyi isit. 


4.- | fi i 1929 jouk jodi 


Revandikasyon peyizan yo pou garanti sekirite ti 
bout tè yo genyen, pou lekòl, pou lajistis, pou konbat lavi 
chè pwal konsève tout fòs yo. Men, apwe mouvman 
kako a, batay peyizan yo pou jwenn satisfaksyon nan 
revandikasyon sa yo pwal antre nan yon lòt etap ki se : 
peryòd rezistans pasifik ak yon seri lòt kalite ògani- 
zasyon. 


Se konsa nan lane 1929, peyizan yo leve kanpe 
nan plenn Okay pou pwoteste kont abi yo te ape sibi 
anba politik sektè patizan Okipasyon Ameriken an te 
ape aplike nan peyi a. Anpil moun te mouri nan 
Machatè anba bal marin kò ki te vini pou kraze manifes- 
tasyon an. Kèk tan apwe, nan lane 1937 vini parèt pe- 
mye koperativ ki fòme nan peyi a nan zòn Pòtapiman 
nan Nò. Men se sitou depi mouvman demokratik 1946 
la, travayè latè yo pwal devlope koperativ, sendika ak 
tout lòt kalite fòm asosyasyon tankou inyon peyizan, 
mityèl, lig peyizan, san konte tout espès konbit travayè ki 
te toujou egziste depi lontan deja. Kidonk batay ki ape 
fèt depi 1986 pou tabli demokrasi nan peyi a marye ak 
batay peyizan yo ape mennen depi epòk endepandans 
1804 la. Lè Konstitisyon 1987 la pale sou nesesite yon 

Refòm Agrè nan peyi a, se yon jan pou louvri chimen 
pou bay travayè latè yo satisfaksyon nan yon revandika- 
syon ki la depi pwemye tan fòmasyon nasyon an. 


15 


- CHAPIT 11 - 


REFOM AGRE-A NAN KONSTITI- 
SYON 1987 LA 


l.= Ki sa Konstitisyon 1987 la di sou Refòm 
Agrè? 


Men sa Konstitisyon an di nan atik 246 la: "Leta ap 
ankouraje pou moun andeyò ak moun lavil chèche mete 
asosyasyon pwodiksyon sou pye dekwa pou yo fè tout 
mwayen posib pou yo transfòme pwodwi agrikol yo. 
Leta ap fè sa pou ankouraje moun antreprenè yo. 
Konsa, kapital lajan peyi a va ogmante pou pèmèt 
devlòpman nasyonal la pouse pi devan chak jou". 


Konstitisyon an kontinye pou li di nan atik 247 la: 
"agrikilti se tèt sous richès peyi a, se sèl sa ki pou fè 
popilasyon an jwenn alemye nan tout bagay. Se li tou ki 
veritab garanti pwogrè sosyal ak pwogrè ekonomik 
nasyon an". 


Pou sa kapab fèt nan lòd ak disiplin, Konstitisyon 
an nan atik 248 la bay leta misyon pou: yo kreye yon 
` òganizasyon espesyal ki rele "Enstiti Nasyonal Refòm 
Agrè". Li anchaje pou li refè tout chapant zafè tè nan 
peyi a. Li va mete yon Refòm Agrè sou pye dekwa pou 
moun kap travay latè vre kapab jwenn tè pou yo travay. 
Enstiti a va tabli yon politik Agrè kap vize pou fè latè bay 
plis randman. Poutèt sa, yo dwe travay pou fè yo rive 
wouze tè yo, pou rive menaje yo, epi pou ba yo pwo- 
teksyon. 


Pou evite hing hang, chirepit, dap-piyanp sou tè yo, 
Konstitisyon an di nan Atik 248-1 an pou: la lwa fikse ki 


-= 


16 


— am 


piti ak pi gwo pòsyon tè yon moun kapab genyen pou li 
travay. 


Apwe mete Enstiti Nasyonal Refòm Agrè a kanpe, 
fè lwa pou evite deblozay, leta genyen lòt obligasyon 
toujou. Atik 249 la deklare obligasyon leta genyen. Se 
pou li kreye tout mwayen nesesè pou latè rive bay anpil 
randman. Se pou leta kreye tout mwayen kominikasyon 
konsekan pou transpò danre yo kapab fèt fasil ni ande- 
dan peyi a ni aletranje. Se pou li tabli ekip moun pou 
bay kiltivatè yo asistans teknik ak asitans nan zafè lajan 
yap bezwen nan chak seksyon kominal yo. 


Zafè yon ti group moun genyen monopol la anba 
men li, sa kaba; men genyen yon eksepsyon. Ati« 250 
la di: sèl ka ki kapab fè yo bay leta, ou byen kolezivite 
teritoryal yo dwa pou se yo menm sèl ki gen kontwòl sou 
yon pwodwi se lè sa nan enterè tout sosyete a nè:. Yo 
pa gen dwa bay yon sèl moun, yon sèl patikilye tout 
kontwòl sa a. 


Konstitisyon an toujou pase men pran kontrebann 
nan ak manje pèp yo. Atik 251 an fè konnen: depi danre 
peyi a rive fèt an kantite pou tout moun kapab jwenn, yo 
pa gen dwa antre'ak yo sou teritwa nasyonal la, eksepte 
si genyen gwo ka ki mande sa. Se va menm bagay la 
tou pou tout sa ki soti nan danre latè. 


Pou evite izin yo mache brankal brankal, epi anpe- 
che yo fèmen pòt yo, atik 252 a di leta gen dwa ancnaje 
pou li pran reskonsablite pou fè tout antrepriz fonksyone 
ak tout sèvis ki konsekan anpil anpil pou la vi kominote 
a. Leta gen obligasyon pou li fè sa sizoka etablisman sa 
yo menase disparèt. Yo va gwoupe antrepriz sa yo nan 
yon sèl sistèm pou dirije yo. 


Pou tè a rive nouri tout moun nan peyi a, e menm 
ekspedye lòt bò dlo, Konstitisyon an mande pou genyen 

yon Refòm Agrè. Pou evite nenpòt bagay pase mal, leta 
ap mete yon enstitisyon ki rele "Enstiti Nasyonal Refòm 
Agrè". Enstitisyon sa a ap pran kesyon an an men. Wòl 
enstiti sa a se fè: kadas, lwa pou evite dap-piyanp sou tè 
yo, ankadre peyizan yo, fini ak zafè monopòl la ak 
kontrebann nan epi bay izin yo jarèt si yo manke fòs. 
Kidonk, Refòm Agrè-a se tout yon politik pou rann abitan 
yo lajistis nan zafè travay la tè. 


ll. Kòman pou yo reyalize sa Konstitisyon 
1987 la di yo? 


Pou yon bon Refòm Agrè fèt nan peyi a, jan 
Konstitisyon 1987 la mande li a, sòti nan atik 246 la rive 
jouk nan atik 252 a, sa vle di yon Refòm Agrè ki pral 
chanje sitiyasyon travayè latè yo, gen yon seri kondi- 
syon ki nesesè si yo pa vle tonbe nan demagoji. 


1.- Detwi pouvwa grando n yo. 


Pou Refòm Agrè a pote bon jan rezilta, fòk yo pran 
kèk mezi pou fini ak zafè grandon an. Gen yon seri 
moun ki ap gade yon sèl fas nan reyalite a e ki ap plede 
di nan peyi a pa genyen gran pwopriyetè ankò, akòz 
separasyon byen yo ant plizye eritye. Men lè nou gade 
lòt fas la nou wè kokenn enfliyans yon ti ponyen gwo 
chabrak genyen nan plizyè zòn nan peyi a ak nan apa- 
rèy leta a, lavil tankou andeyò. Gwo zotobre sa yo toujou 
gen tandans kache dèyè aparèy leta a pou kontwole 
tout bagay. Se poutèt sa li enpòtan pou Refòm Agrè a 
layite kò li tout bon, fòk sistèm grandon an kaba, epi fòk 
li pa ta kapab reparèt ankò. 


Dayè si sa pa fèt nan pwen okenn gouvènman ki 
ap jwenn bon jan tè leta pou bay Refòm nan jarèt. Leta 
pou tèt pa li pa konn ki tè ki pou li, ki tè ki pa pou li 
paske jouk jounen jodi a, pako genyen kadas nan peyi 

a. Sèvis domèn nan direksyon jeneral enpo, se yon 
biwo ki plis kapab bay ransèyman sou ki kantite lajan 
moun peye pou anfème tè leta. 


Nan anpil zòn nan peyi a, travayè latè yo ap fè yon 
eksperyans ki anmè tankou fyèl. Depi yon tè bon, depi 
yon tè vin gen valè, paske dlo vin pase sou li, wout vini 
louvri nan zòn nan, lè sa a, tè a pa pou leta ankò, gwo 
palto yo sèvi ak fòs ponyèt, gwo ponyèt pouvwa leta a, 
pou yo mete tout lòt moun deyò e pran tè a pou yo sèl. 
Fòk leta anpeche sistèm grandon an devlope, brennen li 
pou li pa depase limit leta fikse pou yo. Se yon mwayen 
pou garanti sekirite travayè latè yo ki deja ap travay sou 
tè leta yo, dekwa pou leta rive òganize Refòm Agrè a 
avèk yo. 


2.- Dekrete yon moratwa pou 5 an (sispann peye 
dèt yo pandan 5 lane) 


Yonn nan gwo pwoblèm kap chipote travayè latè 
yo, se kesyon kouman ti pòsyon kòb ki rete nan men ti 
abitan yo ap vini pi piti chak jou. Tout lajan leta (otorite 
militè, jij, kontribisyon) ansanm ak gwo komèsan 
espekilatè,, gwo madan sara e latriye rache nan men 
peyizan yo, nou kapab di se yon veritab kowalisyon 
malfini pou anpeche moun andeyò fè ekonomi. 


Nan yon kondisyon konsa, ti abitan toujou bezwen 
lajan prete. Bank Kredi Agrikol ak Bank Devlòpman 
Agrikol e Endistriyèl ki se de (2) bank leta ki la pou bay 
kredi pou ede devlope agrikilti preske pa sèvi ak ti peyi- 
zan. Se nan men moun ki ap bay ponya sitou travayè 
latè prete lajan. Lè sa a, se gwo kout ponya pou tè, pou 
vann rekòt sou pye. Ponyadò yo jouke ti peyizan yo jouk 
nan gòj pou dechèpiye yo. 

Sitiyasyon malouk sa a mande pou leta ta pran yon 
mezi rapido presto, kise dekrete yon moratwa pou senk 
(5) an sou tout dèt ki genyen nan andeyò, kit se lajan 
abitan dwe leta, kit se kout ponya travayè pran nan men 
ponyadò. An menm tan, gouvènman an ta dwe pran 
tout dispozisyon pou de (2) bank sa yo bay òganizasyon 
peyizan yo tout bourad li kapab bay nan bon jan kredi, 
san paspouki. 


Kaba sistèm grandon an, dekrete yon moratwa, 
mezi sa yo ap pèmèt tout travayè latè yo pran bon jan 
souf. San di petèt, mezi sa-a ta pral ankouraje travayè 
bay randman kidonk, lajan ap sikile plis andeyò yo, 
òganizasyon peyizan yo ap genyen plis fòs, yap pi 
djanm nan batay pou Refòm Agrè ak Refòm Fonsye a. 


lil.= Refòm Agrè ak Refòm Fonsye de (2) 
reyalite ki makonnen ansanm. 


Detwi sistèm grandon an epi anpeche li devlope; ki 
donk fè yon Refòm Fonsyè yon bò, tabli yon Refòm Agrè 
yon lòt bò, se de (2) mezi ki gen pou mache ansanm. 


1.- Kisa Refòm Fonsye a ye? 


Refòm Fonsye a se chanjman nan tout jan pwo- 
priyete latè ye nan yon peyi, ansanm ak chanjman nan 
tout rapò mèt tè yo genyen ak lòt moun ki ap travay tè a 
pou yo. Refòm Fonsye ala pou li mete lòd nan koze 
pran tè, nan achte tè sou do ti peyizan kap travay tè yo. 
Refòm Fonsye a mande pou leta pran lòt desizyon tan- 
kou: : 

a)- Fòk sistèm demwatye a kaba nèt sou tè d'Ayiti. 
b)- Fòk pri anfèmay la bese e fòk genyen yon limit pou 
pri Sa a pa depase. 

ch)- Fòk ti pwopriyetè latè yo gen garanti total kapital 
pou yo pa pèdi tè yo nan okenn kondisyon. 


2.- Kisa Refòm Agrè ye? 


Refòm Agrè a mande pou leta vire do bay politik 
toupizi, maspinay li ap mennen kont abitan yo, pou li 
aplike yon lòt politik ki pou ankouraje fè wout, mwayen 
transpò, kredi, komès, machinn pou travay latè, depo 
pou konsève pwodwi, bati lekòl, lopital, devlope espò, 
distraksyon elatriye. Politik tou nèf sa a ap pote yon ko- 
kenn chenn chanjman nan tout andeyò yo. Se yon poli- 
tik pwogresis pou fini nèt al kole ak sistèm fè bak la ki 
layite kò li depi digdantan nan peyi a. 


Desizyon sa a mande yon lòt distribisyon pouvwa 
politik, pouvwa ekonomik ak pouvwa sosyal. Toutotan 
pouvwa politik la, pouvwa ekonomik la ak pouvwa so- 
syal la rete jan yo ye kounye a nan men yon ti ponyen 
moun, yon ti ponyen eksplwatè kap kraze zo, nan pwen 
okenn chans pou Refòm Agrè a pran pye tout bon vre. 
Pou Refòm Agrè a fèt, fòk travayè lavil ansanm ak tra- 
vayè andeyò gen kontwòl sou pouvwa politik la dekwa 
pou yo rive pataje pouvwa ekonomik la ak pouvwa so- 
Syal la, nan yon tèt ansanm ak tout lòt moun, ak tout lòt 
gwoup ki viktim nan peyi a 


Nan pwen okenn Refòm Agrè ki posib si pwòp 
òganizasyon travayè latè yo pa pran kesyon an an men. 
Se sèl travayè latè yo ak tout kalite fòm òganizasyon yo 
ki kapab fè chanjman sa a. Se travayè latè yo ak tout ` 
kalite òganizasyon yo genyen ki kapab anpeche abi ak 
paspouki nan politik Agrè a. Se travayè latè yo ansanm 
ak tout kalite òganizasyon yo genyen ki kapab leve 
kanpe pou mennen yon batay san pran souf kont lenmi 
chanjman yo, kont tout vye abitid ki la depi sou tan 

benmbo e ki ta sèvi pou frennen mouvman pou chanj- 
man an. 


Refòm Agrè ak Refòm Fonsye, se "pase pran m ma 
pase chache ou"; se kòkòt ak figaro, youn pa pakab 
mache san lòt. Men, nan yon peyi tankou Ayiti Refòm 
Agrè ak Refòm Fonsye bezwen bon jan òganizasyon 
peyizan pou kore yo. Se sèl òganizasyon peyizan yo ki 
kapab pèmèt vanse tout bon nan aplikasyon tou sa 
Konstitisyon an prevwa nan zafè Refòm Agrè. 


- CHAPIT ill - 


KEK PWOBLEM SOU OGANIZASYON TRAVAYE 
LATE YO- 


l.-. Sou Zafè Oganizasyon an 


1.- Yon batay ki la depi lontan deja tou patou sou 
latè. 


Sa fè lontan deja depi travayè agrikòl yo ap gou- 
men. Anvan menm te genyen ouvriye nan atelye ak nan 
fabrik, travayè latè yo te konn kanpe tennfas nan batay 
pou yon ale mye nan la vi'yo t'ap mennen. Kit yo te 
esklav, kit yo te. swadizan lib men san okenn dwa paske 
yo te-rete jouke.sou tè gran pwopriyetè a, kit yo te ti 
pwopriyetè malere, kit yo te demwatye osnon ti fèmye, 
kit anfen yo te ouvriye agrikòl sou plantasyon osnon 
djobè sou tè lòt moun, tout kalite travayè latè sa yo-nan 
anpil -lòt kote -te toujou leve. byen wo, depi. nan tan 
bembo,. drapo revandikasyon sosyal yo. Nan peyi la 
Frans, l'Angletè, l'Almay, la Risi, la Chin, nan Amerik 
Latin ak nan Karayib la, lontan anvan te genyen ouvriye 
endistriyèl, nou jwenn anpil ensireksyon, soulèvman 
rebelyon kote se travayè latè yo ki prensipal fòs sosyal 
la nan -tout konba yo. 


Nan peyi d'Ayiti tou se menmman parèyman. 
Anvan Endepandans 1804 la, sitou nan epòk lesklavaj 
la, gen yon seri travayè latè ki te kenbe flanbo. rebelyon 
an kont sitiyasyon pwopriyetè bitasyon te mete yo. Sete 
esklav mawon yo. Apre Endepandans 1804 la, travayè 
yo goumen depi nan premye moman an jouk rive jodi a, 
pou yon seri revandikasyon sosyal ak yon seri revandi-.. 
kasyon nasyonal. ip. 

Men, kit se nan lòt peyi, kit'se sou tè d'Ayiti, travayè 
latè yo, nan pi fò batay yo mennen, p'at rive mete sou 
pye bon jan òganizasyon ki reyisi viv lontan, ki fonk- 
syone demokratikman, ki konsève endepandans li vizavi 
patwon, pwopwiyetè fonsye ak Leta, epi tou ki pran dis- 
pozisyon pou defann tout tan enterè travayè andeyò. 
Anpil lanè pwal pase anvan travayè latè yo te rive gen 
kalite òganizasyon modèn sa a. ' 


Menm jan sa te fèt pou sendika travayè endistriyèl 
yo, se nan peyi l'Angletè ankò pwemye òganizasyon 
sendikal pou ouvriye agrikòl yo te parèt. Sa te fèt nan 
lane 1833 nan yon ti vilaj ki rele Topuddle. Se te yon 
tantativ ki te chita nan yon sèl ti zòn. Patwon nan zòn 
nan antre rapidman nan konfyolo ak otorite nan Leta 
pou kraze òganizasyon an. Ositou, yon lane apre, 
Tribinal te kondane George Loveless, prensipal dirijan 
premye sendika a, ansanm ak senk (5) lòt travayè 
agrikòl. Tribinal la fè depòte yo e voye yo nan prizon 
nan yon lòt peyi byen lwen. 


Tou sa pa't anpeche egzanp 1833 a kontinye fè 
chimen !. Se konsa nan lane 1872 vini parèt yon ògani- 
zasyon travayè agrikòl ki te layite kòl nan tout peyi 
l'Angletè a. Oganizasyon sa a te rele : Ynyon Nasyonal 
Travayè Agrikòl. Depi lè sa a pou rive jodi a, òganiza- 
syon travayè agrikòl pran pye preske tou patou sou la tè. 
Nan Amerik Latin ak nan Karayib la pa egzanp te gen- 
yen nan lane 1978 la apeprè yon santèn gwo òganiza- 
syon travayè agrikòl. 


2.- Kouman òganizasyon travayè yo dwe ye? 


a) Oganizasyon travayè yo dwe makonnen ak 
devlòpman mouvman sendikal la. Poutèt sa, yo dwe 
rantre nan tout batay yo k'ap mennen pou tabli 
demokrasi a. 

b) Sendika a se youn nan fòm òganizasyon ki 
genyen. Nan òganizasyon sa a, travayè latè yo kapab 
mete tèt yo ansanm pou fè revandikasyon yo pase. 


Sa pa vle di sendika se sèl fòm òganizasyon ki 
genyen. Men, sendika a kapab egziste sitou nan gran 
plantasyon kote nou jwenn anpil travayè latè reyini pou 
travay. 


Nou kapab jwenn nan yon sendika sou yon gran 
plantasyon yon seri òganizasyon ki reyini tè fèmye ak ti 
pwopriyetè k'ap viv nan zanviron plantasyon an. Epi 
sendika sa a dwe gen rapò dirèk osnon endirèk ak ak- 
tivite y'ap mennen nan plantasyon an. 


Ki fè gen plizyè òganizasyon travayè latè. Men, si 
yo gaye bò isit, bò lòt bò y'ap manke anpil pou yo rive 
reprezante yon veritab Fòs Sosyal. Se sa ki fè youn nan 
premye egzijans se pou tout òganizasyon travayè agri- 
kòl yo rive mete tèt yo ansanm. 


3.- Kouman Oganizasyon Travayè Latè yo ap rive 
fè tètansanm sa a? 


Gen plizyè fason pou sa fèt. 


a) Divès gwoupman kapab fòme yon òganiza- 
syon santralize. Tankou, pa egzanp, yon sèl gwo sen- 
dika nasyonal travayè latè. Yon sendika nasyonal pou. 
tout travayè latè k'ap plante. Yon sendika pou travayè 
k'ap rekòlte, yon lòt.pou travayè k'ap transfòme menm 
kalite pwodwi, e latriye. 


b) Kapab genyen tou yon gwo òganizasyon 
nasyonal ki rasanble ti pwopriyetè k'ap travay pou kont 
pa yo, tou patou nan peyi a, pa egzanp, yo ka fòme yon 
asosyasyon nasyonal ti pwodiktè endepandan. 

ch) Nou konn jwenn sitiyasyon kote plizyè ògani- 
zasyon travayè latè rive fòme yon sèl gwo Federasyon. 
Federasyon sa a li menm kapab antre nan yon Santral 
Sendikal Nasyonal. 


d) . Gen yon lòt fason òganizasyon travayè latè yo 
kapab rive reyini yo : se rantre nan yon seri gwo ògani- 
zasyon ki rasanble travayè yo nan yon peyi selon metye 
ki sanble yo ak pwofesyon ki sanble yo. 


e) Genyen sitiyasyon tou, kote travayè latè nan 
yon lokalite vini fòme yon senp branch nan yon Santral 
Sendikal Nasyonal. 


4.- Kouman relasyon yo dwe tabli ant gwo ògani- 
zasyon yo ak gwoup ki nan baz yo? 


Nou dwe gade byen ki kalite relasyon Federasyon 
travayè latè a genyen ak Santral Sendikal Nasyonal la. 
Nou dwe gade tou ki kalite relasyon ki genyen ant 
gwoupman yo ak Federasyon an. . Si relasyon sa yo 
lache anpil, sa vle di sitou se chak òganizasyon apa ki 
deside sou tout kesyon. Lè sa'a nou kapab di se yon 
Federasyon tout bon. Men si relasyon yo sere anpil, 
anba non Federasyon an, sa vle di, Gwoupman ki 
andedan Federasyon sa a pa granmoun tèt yo, se 
Federasyon an k'ap mennen yo. 


Kèlkeswa jan òganizasyon travayè latè yo rive 
mete tèt yo ansanm, kèlkeswa jan yo rive makonnen ak 
rès mouvman sendikal la nan yon peyi, li endispansab 
pou nenpòt ki kalite fòm gwo rasanbleman travayè yo 
kapab genyen, pou rasanbleman sa-a chita aktivite I sou 
sa k'ap fèt nan òganizasyon de baz yo. Paske se fòs 
òganizasyon debaz yo ki se veritab nannan nenpòt ki 
gwo rasanbleman travayè. 

Ant òganizasyon debaz yo ak komite direksyon 
gwo rasanbleman an, fòk genyen nivo entèmedyè tan- 
kou komite rejyonal pou fasilite travay la. Anplis, dwe 
genyen tanzantan asanble jeneral, konferans, kongrè, 
kote delege òganizasyon debaz yo dwe patisipe rèd 
chèch pou pèmèt yon ale vini toutan ant sa k'ap pase . 
nan direksyon an ak sa k'ap pase nan baz yo. 


lli-. Aksyon pou revandikasyon 


1.- Ki kalite aksyon pou òganizasyon travayè latè 
yo mennen? 


Gen 2 lide ki kapab rezime tout sa nou sot di anvan yo 


a) Premye lide a, se ki jan li endispansab pou di- 
vès kalite òganizasyon travayè latè yo rive mare youn ak 
lòt. Sa vle di fòme yon chenn solidarite. Rive jwenn yon 
jan yon mannyè pou yo makònen tèt yo ak rès mouvman 
sendikal la. 

b) Dezyèm lide a, se veye tout tan pou inite sa a 
chita sou òganizasyon ki aktif. tout bon depi anba, jouk 
nan tèt la, epi tou ki ap mache ak prensip demokrasi. 


Plis 2 lide sa yo plante pi fon nan reyalite a, se plis 
òganizasyon travayè latè yo ap gen kapasite pou men- 
nen tout aksyon, - aksyon ki endispansab - pou chanje 
move sitiyasyon popilasyon k'ap viv nan tout rakwen 


peyi a. 


Aksyon an kapab chanje selon kategori travayè 
latè yo. Sa k'ap travay nan plantasyon pou gran kon- 
payi kapab devlope aksyon an sou baz revandikasyon 
yo dwe poze devan patwon an ak devan leta. 


Konba ti pwopriyetè, fèmye ak demwatye, travayè 
sa yo pa gen patwon. Men lè yo òganize, yo dwe toke 

kòn yo ak leta sou prensip revandikasyon yo genyen 
tankou zafè Refòm Agrè ak lòt revandikasyon tankou : 
kredi agrikòl, komèsyalizasyon pwodwi yo, wout e 
latriye. 


Gen lòt revandikasyon. ki kònsène tou 2 kategori 
travayè sa yo, tankou: apwovizyònman, lojman, sante, 
distraksyon, koutmen nan tout difikilte ki gen rapò ak 
zafè lajistis, eksetera. 


2.= Ki jan pou w abòde revandikasyon sa yo ? 


Gen 2 chimen ki pa menm ditou: 


a) Youn nan chimen yo, se lè otorite gouvènman 
an ale toupatou pou mande abitan yo ki sa yo bezwen, 
epi pou ! ta ba yo satisfaksyon. Se toujou yon vye lide, 
kote yo kwè moun ap sòti lòt kote pou regle zafè abitan. 


b) Lòt chimen an chita sou pwòp kapasite tra- 
vayè latè yo. Sa vle di kapasite pou fòme òganizasyon 
ki kenbe tout endepandans li vizavi tout gwo zotobre 
ansanm ak leta. Konsa òganizasyon yo dwe rantre nan 
batay pou travayè yo jwenn yon alemye prese prese, epi 
pou travayè yo rive gen laviktwa nan batay yo ap men- 
nen pou yon chanjman total kapital nan sosyete a. 


3.- Ki difikilte òganizasyon travayè latè yo konn 
jwenn? ' 


Nan anpil peyi sou devlope tankou peyi pa nou an; 
òganizasyon travayè vanyan yo toujou jwenn twa (3) 
gwo seri difikilte. 


a) Premye gwo difikilte a konn soti nan lalwa yon 
peyi. Sa vle di sistèm jiridik ki regle dwa ak devwa chak 

sitwayen kap viv nan peyi sa a. Dabitid, otorite yo fè sa 
yo pi pito lè yo ap aplike lalwa nan yon peyi. Lè konsa, 
òganizasyon travayè yo konn rankontre yon seri egzi- 
jans lalwa ki se veritab obstak otorite yo mete pou an- 
peche òganizasyon sa yo fonksyone nòmalman. 


Nou kapab bay de (2) egzanp pou fè wè obstak sa 
yo klè: a èn 


- Se lè yo mande pou tout òganizasyon sendikal 
yo anrejistre devan leta, dekwa pou yo vini legal, 
sa konn reprezante yon veritab pikan kwenna. 

- Lòt egzanp la, se lè yo egzije pou tout reskonsab 
nan òganizasyon sendikal konn li epi konn ekri. 


Nan yon peyi tankou Ayiti, egzijans sa yo pi sèvi 
pou frennen travayè yo nan dwa yo genyen pou yo 
òganize tèt yo. 


b) Dezyèm gwo seri difikilte yo chita sou sitiya- 
syon ekonomik ak sitiyasyon sosyal ki egziste nan zòn 
andeyò yo. Dispèsyon ak izòlman ki genyen nan plenn 
ak nan mòn yo; ale vini pami travayè sezonye yo, pafwa 
yo pati kite zòn nan pou yo ale viv lòt kote; feblès 
mwayen finansye travayè yo; konkirans ak divizyon nan 
mitan popilasyon an; zafè pa gen ase animatè byen 
fòme ki pou ankadre òganizasyon yo; tou sa fè 
devlòpman òganizasyon yo vini pi difisil pou fèt. 


Nan dezyèm gwo seri difilkite sa yo gen yonn ki pi 
enpòtan toujou, se konpòtman pwopriyetè latè yo gen- 
yen. Nan preske tout peyi, gran pwopriyetè latè yo se 
lènmi tout òganizasyon ki konsekan nan zafè defann 
enterè travayè. Yo konn fè tout kalite vye mannèv pou 
kraze òganizasyon travayè yo. 


ch) Twazyèm gwo seri difikilte a, nou jwenn li nan 
fason lapolis ap aji. Dabitid, lame, lapolis e sitou polis 

riral, tout enstitisyon sa yo toujou konsidere òganiza- 
syon travayè yo tankou yon bagay k'ap vin mete dezòd. 
Se sa ki fè yo toujou pran mezi pou anpeche òganiza- 
syon sa yo kanpe tout bon. Nan travay sa a, otorite mili- 
tè yo toujou jwenn ankourajman gwo fonksyonè leta nan 
vil pwovens yo, nan plenn yo ak nan mòn yo, tankou 
depite, komisè, jij, notè, apantè, avoka, pèseptè kontribi- 
syon, e latriye. 


An reyalite, se yon veritab tèt ansanm ki fèt ant me- 
sye pwopriyetè latè yo ak leta nan lokalite yo pou yo 
toufe tout mouvman travayè latè yo ap fè pou mande sa 
yo bezwen. 


ll= Sitiyasyon òganizasyon yo nan lwa sou 
zafè travay 


1.- Kisa lalwa di nan batay òganizasyon travayè 


ri nnen? 


Nan relasyon gwoup sosyal yo genyen youn ak lòt 
sou kesyon travay nan yon sosyete, genyen twa (3) 
reyalite lalwa dwe byen pran yo an konsiderasyon. 


a) Fòk lwa a reponn pou li bay tout kalite garanti 
devan egzijans antrepriz yo genyen pou fonksyone 
kòmsadwa lè y'ap sèvi ak fòs travay ouvriye yo. 


b) Fòk lalwa konsidere tout avantaj ouvriye te 
reyisi rache depi anvan li`parèt, nan aksyon òganize yo 
- te mennen ak anpil sakrifis. ` 


ch) Fòk lalwa montre nou, menm si se sou papye, 
ki pozisyon leta ak ki politik li ap defann sou kesyon sa 
a. 

Tout lwa ki egziste sou pwoblèm travay, yo tout ap 
vize yon objektif: se kouman pou òganize rapò sosyal la 
yo. Tout bon chanjman nan rapò sa yo pote yon chanj- 
man kanmenm nan lwa yo. 


Sa lalwa prevwa sou zafè òganizasyon travayè latè 
yo, Se yon bon godèt pou mezire degre lit deklas 
ansanm ak konpòtman leta vizavi kategori sosyal sa a. 
Se vre depi lontan deja Konstitisyon nou yo toujou 
deklare tout ayisyen gen dwa fè asosyasyon. Se vre 
depi apre 1946, lalwa rekonèt dwa pou tout ouvriye fè 
sendika. An plis tou sa, Ayiti siyen konvansyon nimewo 
87 OIT a ki deklare tout travayè gen dwa fòme òganiza- 
syon yo pi pito pou defann enterè yo san yo pa blije 
mande pèsonn otorizasyon davans. Peyi a siyen tou 
yon lòt konvansyon OIT nimewo 98 ki pale sou libète 
sendikal ak sou negosyasyon kolektiv. 


2.- Kisa Kè iral la di È | n 
travayè latè? 


Malgre tou sa, Kòd Riral 1962 a pa prevwa nese- 
site pou genyen òganizasyon ki ape defann revandika- 
syon travayè latè yo. Atik 7 Kòd sila a, pale pou Konsèy 
Administrasyon Seksyon Riral (KASER), fòme asosya- 
syon ki pou okipe zafè relijyon, zafè ekonomik, zafè kilti- 
rèl, osnon espò. Nan atik 71 la toujou se KASER la ki 
pou kontwole jan nenpòt ki asosyasyon ap mache nan 
kominote a. 


Nan atik 13 menm lwa sa a, KASER a sèvi ak 
prensip aksyon kominotè epi li fè popilasyon an patisipe 
nan tout sa k'ap fèt. ka 


Pi lwen, atik 81 Kòd Riral 1962 a bay lis 10 kalite 
koperativ ki kapab genyen. 

Anfen, atik 82 a prevwa yon seri avantaj pou tout 
koperativ ki fèt regilyèman, men san okenn: presizyon ki 
eksplike ki lè yon koperativ fèt regilyèman. 


Aloske si nou analize 4 atik sa yo, nou wè Kòd Riral 
la mete baryè nan wout travayè latè yo sou kesyon apli- 
kasyon' youn nan dwa fondalnatal ki byen klè nan tout 
Konstitisyon depi lontan ak nan konvansyon ki fèt sou 
zafè òganizasyon travayè. Konsa nou wè Kòd Riral la 
lage sò asyosyasyon travayè latè yo nan men manm 
KASER. 


3.- Kisa Kòd Travay la di sou òganizasyon tra- 
vayè latè yo? 


Atik 466 Kòd Travay 1961 an prevwa pou travayè 
latè yo jwi menm kalite dwa ak libète sendikal tankou sa 
ouvriye nan endistri ak travayè antrepriz komèsyal yo 
genyen. 


Sepandan, nan yon dokiman, Biwo Entènasyonal 
Travay (BIT nan lang franse) fè remake kouman nan 
Kòd Travay 1961 an, sa ki di nan atik 466 la ta konsène 
sèlman kategori travayè ki se salarye agrikòl. Se yo 
sèlman ki ta gen dwa fè asosyasyon epi ki ta ka benefi- 
sye libète sendikal. Kidonk, Kòd Travay 1961 ak 1984 
la pa rekonèt dwa lòt kategori travayè latè tankou ti 
pwopriyetè ak ti fèmye pou fè asosyasyon, pou goumen 
pou revandikasyon yo epi pou gen libète sendikal. 


Sitiyasyon an vin pi grav nan Kòd Travay 1984 la 
kote disparèt nèt tout chapit ki te nan Kòd 1961 an, e ki 
te pale sou travayè demwatye yo. 

IV= Pou rive fòme yon bon jan òganizasyon 


t.- Pr niz rav 


dwe fè? 


Kounye a, nou pral fè yon ti chita pale sou divès 
machpye ki genyen pou yon gwoup kapab di li genyen 
yon òganizasyon tout bon. 


Gen yon premye bagay ki enpòtan anpil nan 
demach pou yon gwoup moun ki gen menm lide rive 
mete yon òganizasyon sou pye, se REFLEKSYON. 
Sètadi, reflechi sou yon pwoblèm ki konsène yo tout. 


Nan refleksyon k'ap fèt yo, nou pral rive 
SANSIBLIZE chak moun sou pwoblèm kolektif sa a 
poun kab jwenn yon solisyon kolektif ki chita daplon ak 
reyalite a, se sa ki rele MOTIVASYON. 


Kanpay MOTIVASYON sa pral rive MOBILIZE yon 
gwoup moun ki vle pote yon solisyon KOLEKTIF pou 
pwoblèm yo t'ap reflechi sou li a. MOTIVASYON an 
mennen nan MOBILIZASYON. 


Gwoup moun sa yo ki KONSYANTIZE e ki 
MOBILIZE pou rezoud pwoblèm nan, pral pran yon 
DESIZYON pou rive mete yon OGANIZASYON sou pye. 


Pou OGANIZASYON sa a kapab gen fòs, fòk chak 
moun ak pwòp volonte li PATISIPE nan tout DESIZYON 
yo ap pran. 


PATISIPASYON nan pran DESIZYON yo anndan 


OGANIZASYON an dwe fèt dapre KONDISYON ki pase 
Sou jan gwoup la ap fonksyone. 

Depi gen bon jan KONDISYON pou gwoup la byen 
fonksyone chak manm pral pran RESKONSABLITE ti 
andedan OGANIZASYON pou mennen AKSYON gwoup 
la pral mete sou pye a. 


Men, pou chak may chenn OGANIZASYON an 
soude youn nan lòt gen yon kondisyon ki enpòtan anpil 
se KOMINIKASYON, sa vle di fòk pawòl la sikile nan tout 
nivo OGANIZASYON an. 


2.= Annou rezime ak ti tablo sa a 


REFLEKSYON 
KONSYANTIZASYON--—-»MOTIVASYON---: 


MOBILIZASYON——»DESIZYON-——--»OGANIZASYON=-— 
»KOMINIKASYON 


PATISIPASYON---»KONDISYON--—---»RESKONSABLITE-: 


PATISIPASYON-—»AKSYON=onoro aa eee 

DEZYEM PATI 


KONVANSYON ENTENASYONAL KI FET POU 
OGANIZASYON TRAVAYE LA TE YO. 


1.- Istorik konvansyon an 


Oganizasyon Entènasyonal ki ap okipe zafè tra- 
vayè, te resevwa yon konvokasyon ki te soti nan konsèy 
administrasyon Biwo Entènasyonal Travay. Reyinyon an 
te fèt 4 jen 1975, nan peyi Laswis, nan vil ki rele Jenèv 
la. Nan konferans sila a, manm yo rekonèt: 


1) Travayè latè yo anpil nan kat kwen sou la tè a, 
kidonk se yon bagay enpòtan pou entegre yo nan pwo- 
gram devlòpman ekonomik ak devlòpman sosyal peyi 
yo, yon fason pou travayè sa yo rive jwenn pi bon kondi- 
syon travay ansanm ak yon la vi miyò. 


2) “Yo remake nan anpil peyi sou latè, 
espesyalman nan peyi ki poko devlope yo, tè a pa 
kapab bay menm randman an ankò, kòmkwa yo mal 
sèvi avèk li; pi fò nan moun ki ta travay yo a, sa nou rele 
mendèv la, chita san yo pap fè anyen. Ki fè, li vini -yon 
nesesite pou travayè la tè yo fòme bon jan òganizasyon 
libe libè, byen vanyan, ki kapab pwoteje yo, an menm 
tan yap travay pou ogmante pwodiksyon peyi yo . Lè sa 
a, travayè. latè yo va pote yon veritab koutmen. nan 
devlòpman ekonomik ak devlòpman: sosyal peyi yo. 
Patisipan yo kwè se sèl kalite òganizasyon sa yo ki 
kapab chanje sitiyasyon manke manje ki egziste nan 
anpil peyi sou latè. 

3) Patisipan yo al pi lwen pou fè konnen, li 
nesesè pou genyen yon kokenn Refòm Agrè pou 
travayè latè yo kapab rive jwenn yon lavi miyò. Se pou 

tèt sa, òganizasyon travayè sa yo dwe pote konkou pa 
yo nan kesyon Refòm Agrè sa a. 


4) Patisipan yo te tou fè yon rale sou tout sa ki te 
deja ekri sou koze sa yo nan Konvansyon ak 
Rekòmandasyon Entènasyonal yo, espesyalman: 
Konvansyon sou dwa pou moun òganize yo (nan sektè 
agrikòl la tou), ki te fèt nan lane 1921; konvansyon sou 
libète sendikal ak pwotèjman dwa sendikal an 1928, 
konvansyon sou dwa òganizasyon ak negosyasyon 
kolektif, an 1949. Tout konvansyon sa yo di byen klè tout 
travayè, travayè latè tou, gen dwa pou yo tabli pwòp 
òganizasyon pa yo. 


2.- Dènye Desizyon yo Pran 


Apre anpil brase lide ki fèt sou kesyon òganizasyon 
travayè latè yo, ansanm ak wòl yo nan devlòpman eko- 
nomik ak devlòpman sosyal peyi yo, patisipan yo deside 
fè pwopozisyon sa yo ki sòti sou fòm yon konvansyon 
entènasyonal. Jou ki 23 jen 1975, yo vote tout atik yo, 
epi yo rele konvansyon an: Konvansyon Entènasyonal 
sou òganizasyon travayè latè. (Konvansyon Nimewo 
141) 


3.= Men sa yo deklare nan atik yo: 
- Atik 1 - 
Konvansyon sila: fèt .pou tout`kalite òganizasyon ki 


rasanble lòt kalite travayè, men ki reprézante travayè 
latè yo tou. 

- Atik 2 - 


1) Nan konvansyon sila a pawòl travayè latè a vle di 
tout moun ki andeyò, nan plenn ak nan mòn yo, k'ap tra- 
vay latè, osnon fè atizana, osnon ki ap mennen yon 
aktivite ki gen relasyon ak travay latè osnon ak atizana, 
kit se pou moun y'ap travay, pou yo touche yon salè, kit 
se pou pwòp tèt pa yo, tankou sa ki nan fèm, nan sistèm 
demwatye osnon k'ap travay ti moso tè yo genyen, jan 
dezyèm pati nan atik sa a eksplike li. 


2) Konvansyon sila a konsène sèlman fèmye, demwa- 
tye, osnon ti peyizan ki pwopriyetè men ki jwenn pi fò 
sous lajan yo nan travay latè a, epi tou ki fè travay sa a 
ak èd fanmi yo sèlman, oubyen, tanzantan, ak kèk zanmi 
anplis: 


a) Yo pa sèvi ak yon mendèv tout tan 

b) Osnon yo pa sèvi ak yon kokenn mendèv chak 
fwa se lè rekòt yo. 

ch) Osnon yo pa bay pwòp tè pa yo nan fèm, ou 
byen nan demwatye. 


- Atik 3 - 


1) Tout kalite travayè latè, kit se travayè k'ap touche 
yon salè, kit se pou pwòp tèt yo y'ap travay, yo gen dwa 
fòme òganizasyon yo vle san yo pa mande pyès otori- 
zasyon, yo gen dwa tou mare sosis yo ak òganizasyon 
ki la deja jan yo -pi pito. san yo pa mande pyès moun 
pèmisyon. 


.2) Menm prensip ki tabli. libète sendikal la, fèt pou. 
respekte nèt al kole pou travayè latè yo, òganizasyon 
travayè latè yo fèt pou yo endepandan, epi tou yo pa fèt 
pou fòse pyès moun antre ladan yo; epi yo pa fèt pou 
sibi okenn kontwòl, okenn anpechman osnon okenn 

desizyon gwo ponyèt ki sòti nan lòt moun, osnon nan 
òganizasyon ki pa gen anyen pou wè avèk yo. 


3) ` Pou òganizasyon travayè latè yo, rive genyen sa yo 
rele pèsonalite jiridik la, (sa vle di dwa legal òganiza- 
syon an pou ale nan tribinal lajistis pou tout kalite kòz) li 
pa kapab makònen ak okenn dizon ki ta depaman ak 
tou sa ki di nan 2 premye pwen ki nan atik 3 sa a. 


4) Pandan y'ap egzèse dwa atik 3 sa a rekonèt yo, 
travayè latè yo, tankou òganizasyon yo fòme yo, menm 
jan ak tout moun osnon lòt gwoup ki òganize, yo tout yo 
fèt pou respekte lalwa. 


5) Lè chak peyi va fè lwa pa li sou òganizasyon tra- 
vayè latè yo, lwa sa yo fèt pou rekonèt tout garanti ki 
prevwa nan atik 3 sa a. Yo pa gen dwa derespekte ga- 
ranti sa yo. 


- Atik 4 - 


Youn nan bagay pou gouvènman yo chèche lè 
y'ap kalkile politik nasyonal yo nan zafè devlòpman riral, 
se pou yo fè tout jan, tout mannyè pou òganizasyon tra- 
vayè latè yo jwenn bon jan kondisyon pou yo layite kò 
yo, san se pa pèson ki fòse sa fèt. Oganizasyon sa yo, 
lè yo vanyan epi yo endepandan, se yon kokenn 
mwayen pou travayè latè yo patisipe tout bon vre san 
paspouki nan devlòpman ekonomik ak devlòpman so- 
syal peyi yo; epitou, pou yo jwenn bon jan avantaj pou 
yo menm nan devlòpman sa a; nan sans konvansyon 
1958 la ki chita sou batay kont diskriminasyon (nan ke- 
syon anplwa ak metye)- | 


- Atik 5 - 


1) “Pou òganizasyon travayè latè yo kapab jwe yon 
wòl nan devlòpman ekonomik ak devlòpman sosyal, 

tout peyi manm k'ap mete paraf yo anba Konvansyon 
sila a, ki vle di yo dakò ak li, fèt pou pran bon jan desi- 
zyon lakay yo pou travayè latè yo jwenn ankourajman 
yo bezwen. Sa vle di peyi manm yo fèt pou elimine tout 
fòs ki pa vle òganizasyon sa yo tabli, ki pa vle yo jèmen, 
ki pa vle yo mennen aktivite legal yo. An menm tan, fòk 
yo wete tout sa ki, nan lalwa osnon nan administrasyon 
leta e ki tabli diskriminasyon kont travayè latè yo. 


2) Tout peyi manm ki siyen Konvansyon sila a gen 
kòm reskonsablite pou okenn lwa nan peyi a pa vini 
tankou yon baryè ki anpeche òganizasyon travayè latè 
yo jwen plas yo, anpeche yo jèmen, anpeche yo viv, 
sitou nan kondisyon espesyal lavi andeyò nan plenn 
ak nan mòn yo. 


- Atik 6 - 


Fòk tout peyi manm yo souke kò yo kou mèt Jan 
Jak pou yo fè konprann enpòtans òganizasyon travayè 
latè yo, ansanm ak wòl yo kapab jwe nan bay plis tra- 
vay, nan amelyore kondisyon jeneral travay, espesyal- 
man kondisyon lavi moun nan seksyon riral yo, nan 
ogmante richès peyi yo, epi fè yon fason pou richès sa 
yo pi byen distribye nan popilasyon an. 

REKOMANDASYON POU OGANIZASYON 

TRAVAYÈ LATÈ ANSANM AK WOL YO NAN 

DEVLOPMAN EKONOMIK AK DEVLOPMAN 
SOSYAL PEYI YO 


Konferans Jeneral Oganizasyon Entènasyonal k'ap 
okipe zafè travay, lè konsèy Administrasyon Biwo 
Entènasyonal Travay la te konvoke l' nan peyi Laswis, 
nan vil Jenèv, kote li te reyini nan dat 4 jen 1975 pou 
swasantyèm sesyon li, li te rekonèt enpòtans travayè 
latè nan lemonn; e poutèt sa li mande pou travayè latè 
yo patisipe prese prese nan tout pwogram k'ap tabli pou 
devlòpman ekonomik ak devlòpman soyal peyi yo, yon 
fason pou rive jwenn pi bon kondisyon travay ansanm 
ak yon lavi miyò. 


Li remake, nan anpil peyi sou latè; espesyalman 
nan peyi ki poko devlope yo latè a pa bay sa li ta ka bay, 
kòmkwa li mal itilize; kòmkwa tou pi fò nan moun ki ka- 
pab travay yo, sa yo rele mendèv la, yo chita san yo pa 
jwenn travay. Ki fè, fòk travayè latè yo ankouraje pou yo 
fòme bon jan òganizasyon lib e libè, vanyan, ki kapab 
pwotweje enterè yo, an menm tan y'ap sèvi pou defanm 
enterè tout manm ki ladan yo. Lè sa a, ya va pote kon- 
kou yo reyèlman vre nan devlòpman ekonomik ak 
devlòpman sosyal peyi yo. e 


Konferans lan kwè se òganizasyon tankou sa nou 
sot pale yo ki dwe e se yo ki kapab chanje sitiyasyon 
manke manje ki egziste nan anpil peyi sou latè. 


Li rekonèt Refòm Agrè se yon kokenn nesesite si 
pou travayè latè yo jwenn yon lavi miyò, nan yon latriye 
peyi pami sa ki poko devlope yo. Se poutèt sa, ògani- 

zasyon travayè sa yo fèt pou mare kòd lombrit yo sere 
sere ak tout pwogram Refòm Agrè . 


Konferans la fè chonje tout sa ki te deja fèt nan 
Konvansyon ak Rekòmandasyon entènasyonal yo sou 
kesyon travay, espesyalman Konvansyon sou dwa pou 
moun òganize yo (nan sektè agrikilti a tou) ki te fèt nan 
lane 1921; Konvansyon sou libète sendikal, an 1948; 
Konvansyon sou dwa pou moun òganize yo epi nego- 
sye ansanm, an 1949- tout konvansyon sa yo deklare 
aklè, tout travayè, travayè la tè tou gen dwa pou yo tabli 
òganizasyon lib e libè. Epitou, gen yon seri konvansyon 
ak rekòmandasyon entènasyonal sou kesyon travay ki 
kapab sèvi pou travayè latè yo mete men ansanm, yon 
fason pou tout dispozisyon sa yo pa rete pawòl anlè. 


Li konnen Oganizasyon Nasyonzini (ONU nan lang 
franse) tankou lòt enstitisyon espesyal yo, sitou ògani- 
zasyon Entènasyonal k'ap okipe zafè travay, ak sa k'ap 
okipe zafè manje ak agrikilti, yo tout montre kouman yo 
enterese nan kesyon Refòm Agrè a ak devlòpman zòn 
riral yo. 


Li konnen tou, tout atik ki nan Rekòmandasyon sila 
a fèt ak konkou Oganizasyon Nasyonzini k'ap okipe zafè 
manje ak agrilti. Konsa pou bagay yo pa twò gaye, 
òganizasyon sa a, ansanm ak ONU va kontinye travay 
anba menm labanyè a, yon fason pou yo swiv kouman 
yo ap aplike atik sa yo. 


— Lè lite fin pran desizyon pou li adopte divès pwo- 
pozisyon ki chita sou kesyon òganizasyon travayè latè 
ansanm ak wòl yo nan devlòpman sosyal peyi yo, sa 
sete katriyèm pwen nan pwogram sesyon an; 


Lè li fin deside pou pwopozisyon sila yo parèt tan- 
kou yon rekòmandasyon; 

Li adopte, nan dat 23 Jen 1975, rekòmandasyon ki 
fèt pou Travayè latè. 


l. Dispozisyon Jeneral 


1-- Rekòmandasyon sila a fèt pou tout kalite 
òganizasyon travayè latè, ansanm ak òganizasyon ki 
rasanble lòt travayè men ki reprezante travayè latè yo 
tou. 


2-- Rekòmandasyon ki fèt pou koperativ yo (nan 
peyi ki poko devlope yo) an 1965, kapab sèvi pou 
òganizasyon travayè latè yo tou. 


1) Nan kad rekòmandasyon sila a, pawòl 
"travayè latè a" vle di tout moun ki andeyò, nan kanpay 
yo, k'ap travay latè, osnon k'ap fè atizana, osnon ki ap 
mennen yon aktivite ki gen relasyon ak agrikilti oubyen 
atizana, kit se pou moun y'ap travay, pou yo touche yon 
monnen, kit se pou pwòp tèt pa yo, yo ap travay tankou 
sa ki nan fèm, nan sistèm demwatye, osnon k'ap travay 
ti mòso tè , jan dezyèm pati nan atik sa a eksplike li a. . 


2) “Rekòmandasyon sila a fèt sèlman pou 
fèmye, demwatye, osnon ti peyizan propriyetè ki rale pi 
fò sous lajan yo nan travay latè a, epi tou ki mennen ak- 
tivite sa a ak èd la fanmi yo sèlman oubyen, tanzantan, 
ak kèk zanmi anplis: 

a) Yopasèviakyon mendèvtouttan, 

-b) Yo pa sèvi ak yon gwo mendèv lè rekòt 
i yo, : si 
C) —Yo-pa bay pwòp tè payo nan' fèm osnon 
nan demwatye. ; 


3- Tout kalite travayè latè, kit yo ap travay pou yo 
touche, kit se pou pwòp tèt pa yo, yo ta gen dwa, fòme 
pwòp òganizasyon pa yo, san yo pa mande pyès otori- 

zasyon, oubyen mare sosis yo ak òganizasyon konsa ki 
deja la, depi yo asepte konfòme yo ak lwa òganizasyon 
Sa yo. 


li. Wòl òganizasyon Travayè latè yo. 


4-- Youn nan bagay pou gouvènman yo fikse lè 
y'ap kalkile politik nasyonal yo nan zafè devlòpman riral, 
se ta pou yo jwenn tout jan tout mannyè pou 
òganizasyon travayè latè yo, kapab layite kò yo lib e 
libè san yo pa fòse pèsonn, yon fason pou travayè sa yo 
patisipe tout bon vre nan devlòpman ekonomik ak 
devlòpman sosyal peyi yo, san paspouki, jan 
konvansyon ki chita sou kesyon diskriminasyon an wè li 
( travay ak metye, 1958) epi tou pou yo jwenn bon jan 
avantaj pou pwòp tèt pa yo nan devlòpman sa a. 


5-- Selon jan sitiyasyon an ye, òganizasyon sila 
yo ta fèt pou: 


a) reprezante enterè travayè la tè yo, fè konnen 
yo epi defann enterè sa yo, espesyalman, lè yo gen pou 
yo fè negosyasyon osnon konsiltasyon, kelkelanswa 
Sikonstans yo, nan non tout travayè latè yo alawonbadè. 


b) reprezante travayè latè yo lè gouvènman yo 
ap kalkile ki jan pou yo prevwa, pou yo egzekite epi 
evalye pwogram devlòpman pou zòn riral yo, epi nan 
tout planifikasyon nasyonal k'ap fèt, depi nan kòmans- 
man jis nan finisman. 


c) se pou yo kalkile tout jan tout mannyè pou di- 
vès kalite travayè latè patisipe selon enterè chak grenn 
nan yo, depi nan kòmansman jis nan finisman, nan: 


“) pwogram ki pou devlope agrikilti a, san yo 
pa egzante sa ki prevwa kouman pou yo 

amelyore jan yo plante, jan yo konsève, 
jan yo transfòme, transpòte epi vann pwo- 
dwi yo; 


““Y pwogram Refòm Agrè ak devlòpman riral ki 
pou bay tè yo plis valè. 


““Y pwogram ki prevwa zafè wout, pon, iriga- 
syon elatriye, ansanm ak endistri agrikòl ak 
atizana. 


"Yo pwogram ki prevwa devlòpman zòn riral 
yo, menm sa ki gen pou fèt ak konkou 
Oganizasyon Nasyonzini (ONU) osnon 
Oganizasyon Entènasyonal k'ap okipe 

zafè Travay, osnon lòt enstitisyon espesyal 

yo, ; 


“a94) pwogram sou enfòmasyon ak fòmasyon 
ansanm ak lòt aktivite tankou sa yo prevwa 
nan nimewo 15 rekòmandasyon sila a. 


d) Fè tout jan tout mannyè pou travayè latè yo 
rive jwenn lajan pou yo prete nan bon kondisyon, pou 
yo jwenn machandiz, zouti elatriye lè yo bezwen yo, 
kondisyon pou yo vann, pou yo achte, pou transpò, epi 
tout teknik ki ka sèvi yo. 


e) Kalkile, yon fason ki konsekan, ki jan pou zòn 
riral yo jwenn pi bon fòmasyon nan kesyon devlòpman 
kominotè, aktivite koperativ, -ak lòt. aktivite òganizasyon 
travayè latè yo ta tanmen ansanm ak fòmasyon sou fa- 
son pou yo kontwole tout aktivite sa yo. ay 


ff — Chache tabli pi bon kondisyon nan travay ak 
nan lavi travayè latè yo, menm sou kesyon sekirite ak 
pwòpte nan travay la. 

g) Ankouraje pou yo mete pwogram sekirite so- 
syal ki pi nòmal yo sou pye, tankou zafè kay, lasante ak 
lwazi. | 


lil. Ki jan pou òganizasyon Travayè latè yo 
jwenn jarèt. . 


6- Pou òganizasyon travayè latè yo kapab jwe 
yon wòl nan devlòpman ekonomik ak devlòpman sosyal 
la, tout leta peyi manm yo ta fèt pou tabli yon bon jan 
politik lakay yo, yon politik ki ankouraje òganizasyon 
travayè latè yo, yon fason pou: 


a) Kraze tout baryè ki enpoze yo jèmen, ki pa 
pèmèt yo devlope epi mennen aktivite legal yo. Kraze 
tou tout kalite diskriminasyon, tout kalite prejije òganiza- 
syon yo, osnon manm òganizasyon yo, kapab soufri nan 
koze lalwa ak nan administrasyon leta. 


b) ` Pèmèt òganizasyon travayè latè yo ansanm 
ak manm yo pwofite tou nan pwogram edikasyon ak fò- 
masyon pwofesyonèl ki deja egzizte pou lòt òganiza- 
Syon travayè yo ak pou manm yo. 


c) Pèmèt òganizasyon yo rapouswiv yon politik 
ki kapab asire travayè latè yo yon pwoteksyon sosyal 
tankou sa travayè endistri yo jwenn nan, oswa travayè 
k'ap travay nan lòt sektè ki pa nan endistri yo. 


7-- A1) Fòk yo respekte tout bon vre prensip libète 
sendikal la; òganizasyon travayè latè yo fèt pou yo lib e 
libè, san yo pa fòse pyès moun antre ladan yo, ni pou 
pyès lòt moun pa eseye kontwole yo, dominen yo, 
detounen yo osnon kraze yo. 


2) Okenn kondisyon ki depaman ak sa ki nan 
chapit nimewo IIl sila a pa gen dwa genyen okenn valè 
lè òganizasyon travayè latè ap chache jwenn sa yo rele 
pèsonalite jiridik yo, sa vle di lè yo ap chache tabli akti- 
vite yo sou yon baz legal ki pèmèt yo ale nan tribinal la- 
jistis chak fwa ka a ta prezante 


3) Lè y'ap egzèse dwa yo jan yo prevwa li a 
nan Chapit lil a, travayè latè yo, tankou òganizasyon. yo 
fòme yo, menm jan ak tout moun osnon gwoup ki òga- 
nize yo, yo tout fèt pou yo respekte lwa peyi yo. 


4) Lwa ki tabli nan chak peyi pa fèt pou 
derespekte garanti yo prevwa nan chapit Ill sila a. 


A. Dispozisyon nan zafè Lwa ak Administrasyon. 


8-- 1) Leta peyi manm yo fèt pou chache tout 
mwayen pou lwa ki tabli lakay yo pa vin tankou yon gwo 
baryè ki anpeche òganizasyon travayè latè yo jèmen, 
epi devlope tèt yo, sitou lè w gade kondisyon lavi nan 
seksyon riral yo. 


2) Espesyalman: 


a) prensip ki fèt sou dwa moun genyen pou 
yo asosye epi pou yo negosye ansanm, 
jan sa ekri nan Konvansyon sou dwa aso- 
syasyon (nan sektè agrikilti), 1921, nan 
Konvansyon sou libète sendikal ak pwo- 
teksyon dwa sendikal, 1948, nan Konvan- 
syon sou dwa moun genyen pou yo aso- 
sye ansanm, 1949, tout prensip sa yo fèt 
pou sèvi kòm baz pou tabli lwa, jeneral 
osnon espesyal, ki konsekan -e ki gen rapò 
ak bezwen chak gwoup travayè latè. 

b) Lwa konsekan sa yo fèt pou chita sou 
kondisyon espesyal lavi nan seksyon riral 
yo, yon fason pou: 

“) yo pa sèvi ak règleman ki konn abi- 
tye fèt sou baz kantite moun, kantite 
ane lekòl ak kantite lajan moun 
genyen, pou yo kokobe òganiza- 
syon nan zòn riral yo, kote pa gen 
gwo konsantrasyon moun, epi, pi fò 
ladan yo pa pase lekòl e yo se 
malere. 


“") — pwoblèm ki ta kapab parèt nan fa- 
Son òganizasyon travayè latè yo 
reyini manm yo, jwenn solisyon ki 
Chita sou respè dwa tout moun, epi 
ki gen rapò ak tou sa yo di nan 
Konvansyon sou libète sendikal la, 
ak pwoteksyon dwa sendikal 1948; 
epi Konvansyon ki fèt pou reprezan- 
tan travayè yo, 1971; 


"") travayè latè yo jwenn bon jan 
pwoteksyon pou yo pa rele chalbari 
dèyè yo, poutèt ran yo kòm lidè, 
oswa aktivite yo kòm lidè oubyen 
kòm manm nan òganizasyon tra- 
vayè latè yo. 


9-- Fòk yo mete kèk sistèm kontwòl anplas, 
tankou sèvis enspeksyon nan travay, sèvis espesyal ak 
lòt sèvis ankò ki pou veye si lwa ki fèt pou òganizasyon 
travayè latè yo ak manm yo aplike kòmsadwa. 


10- 1) Si pou tel rezon, travayè latè yo gen 
pwoblèm pou yo kreye pwòp òganizasyon pa yo e pou 
fè yo mache, òganizasyon ki deja la yo fèt pou 
ankouraje travayè latè yo; fòk sa ki deja òganize yo 

kapab bay bon jan konsèy ki mare ak enterè travayè latè 
yo, lè travayè ki poko òganize yo mande konsèy. 


2) Si li nesesè, èd saa, lè yo mande li, 
kapab prevwa anplis, moun ki save e ki dispoze bay 
konsèy jiridik ak konsèy teknik epi ki dispoze mennen 
aktivite fòmasyon. 


11-- Fòk genyen bon jan mezi ki pran pou chache 
gen dizon òganizasyon travayè latè yo, nan bon jan 
dyalòg, chak fwa y'ap debat sou tout kesyon ki gen rapò 
ak kondisyon travay epi sitiyasyon lavi nan zòn riral yo. 


12- 1) Sou kesyon fòmasyon an, chak fwa ka a 
prezante, òganizasyon travayè latè yo fèt pou prezan lè 
y'ap tabli plan ak pwogram ekonomik ak pwogram so- 
syal peyi yo, tankou lè y'ap pran dispozisyon jeneral 
pou devlòpman ekonomik, ` devlòpman sosyal osnon 
kiltirèl zòn riral yo; òganizasyon travayè latè yo fèt pou 
asosye ak tout mouvman planifikasyon ak fonksyònman 
enstitisyon ki la pou fè travay sa a, tankou sèvis ak ko- 
misyon ofisyèl yo, òganis devlòpman yo, konsèy eko- 
nomik ak konsèy sosyal yo. 


2) Oganizasyon travayè latè yo ta fèt pou pati- 
sipe yon fason espesyal nan preparasyon, egzekisyon, 
evalyasyon pwogram Refòm Agrè yo: dispozisyon ki 
konsekan fèt pou tabli sou kesyon sa a. 


13- Leta peyi manm yo fèt pou yo prevwa lwa ak 
enstitisyon ki ankouraje rankont òganizasyon travayè 
latè ak patwon yo, ak òganizasyon patwon yo ansanm 
ak lòt otorite ki la pou sa. 


49 


B.- Enfomasyon piblik 


14. Otorite ki la pou sa, fèt pou pran dispozisyon 


Fè tout moun sa enterese dirèkteman, tankou 
otorite santral yo, otorite lokal yo ak lòt otorite 
tou, patwon andeyò yo, grandon yo, fè tout 
moun sa yo vin konprann pi byen, wòl ògani- 
zasyon travayè latè 'yo kapab jwe nan fè 
richès peyi yo vin pi plis -epi fè plis moun 
jwenn moso ladanl; nan fè gen plis travay nan 
zòn riral yo ki chita sou pwodiksyon e ki 
rapòte; nan fè degre levasyon ak fòmasyon 
divès kalite travayè latè yo monte pi wo; an 
menm tan tou nan fè kondisyon travay ak 
kondisyon lavi avin pi miyò nan zòn riral yo. 


Fè rès popilasyon an, an jeneral, espesyal- 
man sa ki pa gen anyen pou wè ak ekonomi 
riral la, fè yo vin konprann pi byen kouman li 
enpòtan pou devlòpman zòn andeyò yo fèt 
pou byen balanse ak devlòpman zòn lavil yo, 
e poutèt sa fòk òganizasyon travayè latè yo 
jwenn fòs, pou yo genyen bon jan pwa pa yo 
nan balans sa a. 


15- Dispozisyon otorite ki la pou sa dwe pran, ta 
kapab anvizaje: 


a) 


Yon kanpay nasyonal enfòmasyon ak fòma- 
syon ki ta fèt pou travayè latè yo e ki ta 
eksplike yo tout dwa yo genyen, yon fason 
pou yo kalkile kouman pou yo egzèse dwa sa 


yo. 


Pwogram nan radyo, nan televizyon ak nan 
sinema, atik nan jounal lokal osnon nasyonal 

ch) 


e) 


ki pou ta fè konnen kondisyon lavi ak kondi- 
syon travay nan zòn riral yo, an menm tan, yo 
ta kapab eksplike ki kote òganizasyon travayè 
latè yo vle rive, ki aksyon yo deja mennen ak 
ki rezilta yo rive jwenn. 


Oganize nan chak zòn, rankont ak reyinyon 
kote divès kalite travayè latè kapab patisipe 
ansanm ak patwon yo, grandon yo, gwo 
plantè yo, ak lòt sektè nan popilasyon an, plis 
otorite nan zòn nan. 


Oganize yon pwogram vizit nan zòn riral yo 
pou jounalis yo, patwon yo, reprezantan tra- 
vayè ki nan divès aktivite nan endistri oubyen 
nan komès, elèv lekòl, etidyan nan inivèsite ak 
tout pwofesè yo, plis reprezantan divès lòt 
sektè nan popilasyon an. 


Prepare yon seri pwogram konsekan pou 
divès kalite lekòl ak divès degre lekòl pou 
montre pwoblèm ki genyen nan travay latè 


ansanm ak kondisyon lavi travayè latè yo. 


Ch.- Edikasyon ak Fomasyon 


16- Pou òganizasyon travayè latè yo kapab grandi 
alèz, pou yo kapab pran reskonsablite gran moun yo epi 
patisipe tou nan devlòpman ekonomik ak devlòpman 
sosyal pèyi yo, otorite ki la pou sa, fèt pou pran yon seri 
desizyon ki ta.gen pou yo:.. 


a) 


mete a la dispozisyon moun ki ap dirije ògani- 
zasyon yo, ansanm ak tout manm òganiza- 
syon sa a yo, konesans ki chita sou: 


") lwa peyi a ak lwa entènasyonal ki fèt 
sou aktivite òganizasyon sa yo, espe- 

b) 


ch) 


syalman sou dwa moun genyen pou yo 
mete tèt yo ansanm; 


““) — tout prensip ki eksplike kouman pou 
òganizasyon travayè latè yo jèmen, 
kouman pou yo mache; 


“““) pwoblèm devlòpman zòn riral yo ki 
makònen ak devlòpman ekonomik ak 
devlòpman sosyal peyi yo, san yo pa 
bliye pwoblèm sou kouman yo travay 
latè, fè atizana, konsève machandiz yo, 
transfòme yo, pwoblèm transpò, kou- 
man pou yo vann epi achte machandiz 
yo, nan ki règleman, aktivite sa yo fèt; 


“""") prensip ak teknik pou mete kanpe yon 
seri plan ki prevwa tout ki jan pou eko- 
nomi peyi a devlope. 


tout liv, tout pwogram Oganizasyon 
` Nasyonzini (ONU) oswa Oganizasyon 

Entènasyonal Travay (OIT) oswa lòt 
:..enstitisyon espesyal fè ki kapab sèvi 
pou fòmasyon travayè latè yo. 


pote yon amelyorasyon nan kesyon edikasyon 
travayè latè yo nan tout degre -jeneral, teknik, 
ekonomik epi sosyal- yon fason pou yo pi 
djanm lè pou yo kore òganizasyon yo, e pou 
yo pi konsyan sou dwa yo, an menm tan yap 
patisipe nan devlòpman zòn andeyò yo: 


tanmen pou fanm yo pwogram ki montre wòl 
yo nan komincte riral yo. Pwogram sa yo dwe 
makònen ak pwogram jeneral fòmasyon yo, e 
fanm yo ta dwe gen menm chans ak gason 
pou yo patisipe ladan yo. 

d) prevwa yon pwogram fòmasyon pou fòmatè 
travayè latè yo, yon fason pou yo kapab ede 
mete koperativ anplas oubyen lòt sèvis ki ta la 
pou satisfè bezwen. manm òganizasyon tra- 
vayè latè yo, an menm tan, aktivite sa yo va 
sèvi pou òganizasyon yo vin granmoun tèt yo 
nan zafè lajan. 


e) prevwa tou pwogram ki pou ta devlope tout 
kalite aktivite pou jèn jan ak jèn fi ki nan zòn 
riral yo. 


17-- 1) Pou tout pwogram fòmasyon nou sot pale 
nan nimewo 16 la kapab fèt tout bon vre, li nesesè pou 
yo mare yo ak kèk lòt pwogram sou edikasyon ouvriye 
ak edikasyon granmoun ki chita sou reyalite zòn yo ak 
peyi yo e ki makonnen ak bezwen sosyal, bezwen 
ekonomik, ak bezwen kiltirèl, tout kalite travayè latè yo, 
espesyalman bezwen fanm yo ak jèn yo. 


2) Deske yo deja gen konesans sa yo, lòt 
mouvman sendikal yo ansanm ak òganizasyon ki deja 
egziste yo e k'ap defann enterè travayè latè yo, yo tout 
ta fèt pou mete tèt yo ansanm pou yo reyalize pwogram 


yo. 


D.- Ed nan keksyon lajan ak materyel 


18- 1) Oganizasyon travayè latè yo, espesyalman 
lè yo fèk derape, lè yo fè konnen yo bezwen lajan oswa 
materyèl, pa egzamp pou yo reyalize yon pwogram 
fòmasyon, sizoka èd sa a ta vini, li pa fèt pou mare ak 
okenn kondisyon ki pa respekte endepandans ak enterè 
òganizasyon yo ansanm ak manm yo. Ed sa ta dwe vini 
konplete jefò travayè latè yo ap fè pou pwòp òganiza- 
Syon yo vini gran moun tèt yo nan zafè lajan. 

2) Prensip nou sòt pale yo fèt pou tout kalite 
èd materyèl osnon lajan, menm lè se Leta peyi manm yo 
ki tabli yon politik asistans pou òganizasyon sa yo. 


MW fo 


REKOMANDASYON SOU WOL KOPERATIV YO 
NAN DEVLOPMAN EKONOMIK AK SOSYAL 
NAN PEYI TYE MOND YO. 


Konferans Jeneral Oganizasyon Entènasyonal 
Travay te resevwa yon konvokasyon ki te sòti nan 
Konsèy Administrasyon Biwo Entènasyonal Travay la; 
reyinyon sa a te fèt 1er jen 1966 nan peyi Laswis, nan 
vil Jenèv, pou senkantyèm sesyon li. 


Aprè patisipan yo te fin dakò sou plizyè pwopozi- 
syon konsènan wòl koperativ yo nan devlòpman eko- 
nomik ak sosyal peyi Tyèmond yo, kesyon sila-a te 
debat nan katriyèm pwen nan lòd dijou a. 


Patisipan yo deside fè pwopozisyon sa yo tounen 
yon rekòmandasyon. 


Patisipan yo adopte pwopozisyon yo nan jou ki 21 
jen 1966. Pwopozisyon sa yo, nou pral pibliye la a pral 
pote non Rekòmandasyon sou koperativ yo (Pou peyi 
Tyè mond) 1966. 


l.= Ki koperativ rekomandasyon sila a vize 


1.-- Rekòmandasyon sila a, li valab pou tout kope- 
rativ. Sitou: koperativ konsomasyon, koperativ pou 
amelyore tè yo, koperativ agrikòl pou pwodiksyon ak 
transfòmasyon, koperativ riral k'ap founi pwodwi, kope- 
rativ agrikòl k'ap vann pwodwi, koperativ pechè, kopera- 
tiv k'ap founi sèvis, koperativ atizana, koperativ ouvriye 
k'ap pwodwi, koperativ men dèv, bank koperativ pou 

prete ak sere lajan, koperativ lojman, koperativ transpò, 
koperativ asirans, koperativ sante. 


li. Ki sa yon politik sou koperativ dwe chache 
reyalize? 


2-- Kreyasyon ak devlòpman koperativ yo dwe 
youn nan poto mitan devlòpman ekonomik sosyal e kilti- 
rèl, ansanm ak promosyon moun tou nan peyi Tyèmond 


yo. 


3-- Kreyasyon ak devlòpman koperativ yo dwe 
'yon mwayen pou : 


a) Amelyore sitiyasyon ekonomik, sosyal, kiltirèl 
moun ki genyen ti mwayen yo, ankouraje yo e 
bayo bourad nan travay yap fè yo. 


b) Ankouraje moun yo mete lajan labank kidonk 
lajan peyi a ap ogmante, mete fren nan izirye 
yo. Pou sa fèt labank ap prete moun yo lajan 
ak yon enterè byen ba. 


ch) Mete tout yon seri kontwòl demokratik nan ak- 
tivite yo e separe san patipri tout diplis yo. 


d) Ogmante revni nasyonal la ak resèt ki sòti nan 
ekspòtasyon yo, kreye plis travay, nan mete 
Sou pye yon sistèm Refòm Agrè, eksplwate 
yon seri zòn kote tè yo pat janm mete an valè, 
ankouraje devlòpman endistri modèn nan kat 
kwen peyi a pou transfòme pwodwi yo sou 
plas. 


e) Amelyore kondisyon lavi moun yo, bay sèvis 
sosyal yo bourad nan domèn tankou : lojman 

e menm nan domèn sante edikasyon ak ko- 
minikasyon. 


fi — Patisipe nan fòmasyon jeneral ak fòmasyon 
teknik manm yo. 


4-- Gouvènman yo nan peyi Tyè mond yo dwe 
mete sou pye yon politik pou ede, ankouraje koperativ 
yo nan domèn ekonomik, finans, teknik ak nan domèn 
lalwa, san yo pa wete sou dwa granmoun koperativ yo. 


5.- (1) Mete yon politik konsa sou pye sa mande 
pou gouvènman yo ta panche sou ke- 
syon kondisyon ekonomik e sosyal, sou 
resous ki disponib nan peyi a, ak sou 
wòl koperativ yo kapab jwe nan 
devlòpman peyi a. 


(2) Politik sa a dwe antre nan yon plan 
devlòpman, men yon: plan devlòpman ki 
pa depaman ak politik koperativ yo. 


6-- Detanzantan gouvènman yo ta dwe pase men 
nan politik sa a e adapte lwa yo selon bezwen ekonomik 
e sosyal yo, epi tou selon jan mwayen teknik yo rive 
devlope nan peyi yo. 


7- Koperativ yo ki deja sou teren-an dwe patisipe 
nan ekri lwa yo e menm patisipe nan aplikasyon politik - 
sila a. APA 


8-- Mouvman koperativ la dwe kolabore ak lòt 
òganizasyon ki ale nan menm sans ak li, nan travay pou 
fè lwa yo, e menm patisipe ak lòt òganizasyon yo nan 
aplikasyon politik la. 


9-- (1) Gouvènman yo dwe mete koperativ sou 
menm pye ak lòt antrepriz yo lè yo ape fè plan ekono- 

mik nasyonal la, e lè tou yo ape pran lòt mezi jeneral ki 
konsène ekonomi an, sitou lè plan sa yo ak mezi sa yo 
kapab gen enfliyans sou aktivite koperativ yo; epi tou 
koperativ yo dwe patisipe nan aplikasyon plan yo ak 
mezi yo, depi plan ak mezi sa yo siye ak liy koperativ yo. 


(2) Federasyon koperativ yo dwe reprezante 
lòt koperativ ki afliye ak yo nan aplikasyon Sa ki di nan 
nimewo 7 e 9 Rekòmandasyon an nan nivo lokal, rejyo- 
nal, nasyonal. 


lii.- Metòd pou rive mete kanpe yon politik pou 
zafè koperativ yo 


A.- Lalwa 


10.- Gouvènman nan peyi Tyèmond yo dwe pran 
tout kalite mezi ki ale nan menm sans lan, e dwe chita 
sou menm tab ak koperativ ki sou teren an pou brase 
lide dekwa pou rive : 


a) idantifye e elimine tout lwa nan peyi a ki 
mete yo an kwa pou anpeche devlòpman koperativ yo 
sitou nan domèn enpo, osnon lisans ak kantite ma- 
chandiz ki dwe antre ou byen sòti nan peyi a, ou byen 
tout mezi ki depaman ak karaktè koperativ yo ou byen 
ak regleman espesyal yo genyen pou yo fonksyone. 


b) Anpeche mezi sa yo rantre nan lwa peyi 
yo. 


ch) Adapte règleman fiskal Sey a ak kondi- 
syon espesyal koperativ yo. 


11.- Fè lwa sou kreyasyon ak sou fonksyonman 
koperativ yo, ansanm ak sou dwa pou yo fonksyone, 

menm jan ak lòt antrepriz yo; lwa sa yo ap valab pou 
tout kategori koperativ 


12.- (1) Lwa sa a dwe omwens genyen ladan li : 


a) Definisyon osnon deskripsyon kope- 
rativ la ak tout mak fabrik li ki se: yon gwoup moun ki 
mete tèt yo ansanm pou fòme demokratikman yon an- 
trepriz pou reyalize yon travay kèlkonk; chak manm pote 
pòsyon pa li nan kapital ki nesesè pou fonksyonmar 
koperativ la e yo tout aksepte patisipe tout bon nan an- 
trepriz sa a nan bon tankou nan move tan. 


b) Deskripsyon tou sa koperativ yo ap 
chache reyalize; epi tou lis tout demach ki pou fèt pou 
fòme koperativ yo, pou leta rekonèt yo, pou kapab gen- 
yen chanjman nan règleman koperativ yo, epi pou rive 
defèt yon koperativ. 


ch) Kondisyon ki dwe ranpli pou |siz 
rekonèt koperativ yo tankou maksimòm lajan yo dwt 
vèse kòm kontribisyon, e menm leta kapab fikse kantite 
lajan pou yo bay, ak nan ki delè pou yo fin peye; epi :0u 
dwa ak devwa manm yo, ki dwe vini byen klè nan esizi 
koperativ yo. : 


d) Eksplikasyon sou metòd adminis:ra- 
syon, jesyon ak kontwòl lajan kap antre, sòti anndan ko- 
perativ yo, ak sou fason pou chwazi manm direksyon £ 
jan pou yo fonksyone. 


e) Mezi ki pèmèt pwoteje pwòp mo 
"koperativ" la. 


f) — Mezi ki pèmèt kontwole koperativ 
yo, ede yo e veye si lwa sa yo ap aplike kòm sa dwa. 

(2) Mezi ki pou pèmèt koperativ yo jwenn 
dwa pou yo fonksyone se dwe yon seri mezi senp 
dekwa pou sa pa vini yon baryè ki anpeche koperativ yo 
ni fonksyone ni devlope. 


13.- Lwa sou koperativ yo dwe pèmèt yo gwoupe 
yo an Federasyon. 


B.- Edikasyon ak Fòmasyon 


14.- Anpil mezi dwe pran pou pèmèt moun nan 
peyi Tyèmond yo genyen tout tan plis konesans sou 
metòd, posiblite ak limit koperativ yo. 


15.- Pou sa fèt, fòk se pa sèlman nan lekòl kope- 
rativ yo ak nan lòt sant enterese nan kesyon an moun 
kapab aprann sou pwoblèm koperativ yo. Fòk moun 
kapab etidye kesyon koperativ la nan plizyè lòt kote 
tankou : 


a) Inivèsite yo ak etablisman ansèyman si- 
peryè yo. 

b) Lekòl kote yo fòme pwofesè yo. ` 

ch) Ekòl agrikilti yo, ak lòt etablisman an- 
sèyman pwofesyonèl ansanm ak sant 
pou edikasyon. 

d) Etablisman ansèyman segondè. 

e) eEtablisman ansèyman primè. 


16.- (1) Pou rive bay elèv yo ak etidyan yo bon 
jan fòmasyon sou eksperyans pratik, prensip ak metòd 
koperativ yo, elèv lekòl yo ak etidyan yo dwe jwenn bon 
jan ankourajman pou yo mete sou pye yon seri ko- 
perativ. 


(2) Se menm jan an tou, òganizasyon sendi- 
kal yo ak asosyasyon atizanal yo dwe jwenn èd ak an- 
kourajman pou yo mete sou pye yon seri pwojè pou fè 
pwomosyon koperativ yo. | 


17.- Yon seri mezi dwe pran pou pèmèt granmoun 
yo abitye ak prensip, metòd koperativ yo ak tout avantaj 
koperativ yo kapab bay. 


18.- Pou pèmèt piblik la okouran e konnen kisa 
koperativ la ye, fòk gen liv ki ekri, sou koperativ; fòk gen 
konferans, seminè, gwoup etid ak diskisyon ki fèt; fòk 
fòmatè gaye toupatou, fòk deba sou antrepriz koperativ 
yo fèt nan laprès, sinema, radyo, televizyon e latriye. 
Mwayen sa yo dwe makònen ak sitiyasyon chak peyi yo. 


19.- (1) Anpil mezi dwe pran pou bay moun ki 
pral pran pòs administratè, anplwaye, konseye, osnon 
moun ki pral gaye lide koperativ la toupatou e menm 
moun ki deja ap travay nan koperativ yo, yon bon jan 
fòmasyon pwofesyonèl e an plis tou yon fòmasyon ki 
chita sou metòd ak prensip koperativ yo. 


(2) Si mwayen ki genyen yo pa sifi pou fòme 
moun, lè sa a fòk genyen lekòl espesyal ki pou fè travay 
fòmasyon an. Lekòl espesyal sa yo dwe genyen bon 
jan materyèl pedagojik ki makònen ak reyalite peyi a e 
ki pèmèt moun aprann kòm sa dwa. Lekòl espesyal sa 
yo va chwazi pwofesè espesyalis e yo kapab menm 
mande kèk dirijan koperativ vini anseye tou. Si lekòl 
espesyal sa yo pa kapab fonksyone, otorite konsène yo 
dwe fè tout moun ki bezwen yo swiv kou pa korespon- 
dans ou byen ale nan lekòl kontablite, nan lekòl admi- 
nistrasyon osnon nan lekòl komès. 


(3) Mete sou pye yon seri pwogram espe- 
syal pou bay manm koperativ yo yon fòmasyon pwofe- 
syonèl. Pwogram sa yo ap antre nan kad aktivite edika- 

syon ak fòmasyon pou fè manm yo pi maton nan travay ` 
la. Pwogram espesyal sa yo dwe chita sou reyalite kilti- 
rèl peyi a, sou nesesite pou konbat analfabetism e bay 
moun yo fòmasyon sou eleman ki enpòtan nan aritmetik 
(kalkil). 


Ch.- Ed pou koperativ yo : 
- Ed Finans 


20.- (1) “Yon koperativ ki fèk ap fonksyone, ki ape 
devlope osnon ki ap tabli yon lòt pwodiksyon e ki ran- 
kontre anpil pwoblèm lajan, dwe nòmalman jwenn yon 
èd. 


(2) Ed sa a pa dwe pase anba pye dwa 
granmoun osnon enterè koperativ yo, men èd sa a dwe 
ankouraje e fè manm koperativ yo fè plis efò. 


21.- (1) Ed la dwe fèt sou fòm. kredi. 


(2) Leta ta dwe mete yon fon disponib, e fè 
koperativ yo peye yon pati nan enpo yo, oubyen pa 
peye ditou, èd sa yo ap pèmèt koperativ la finanse: 

a) kanpay enfòmasyon, animasyon ak 
edikasyon. 
b) tout travay k'ap itil peyi a. 


22.- Lè òganizasyon koperativ yo pa genyen ase 
mwayen pou yo finanse pwojè sa yo, leta ak lòt ògani- 
zasyon piblik yo ta dwe ba yo konkou, men enstitisyon 
prive yo tou kapab bay yon bourad. Pou evite moun nan 
de djob e pou lajan an pa separe ti moso`pa ti moso, 
dwe genyen yon kowòdinasyon pou kontwole lajan sa 
yo. 

23.- (1) Mete fon disponib pou koperativ yo, e fè 
koperativ yo peye yon pati nan enpo a osnon pa peye 
ditou dwe ekri nan yon lwa peyi a. Lwa sa a dwe di 
sitou kouman pou koperativ yo itilize fon sa yo. Lwa a 
fèt pou li klè sou fason pou koperativ yo rive jwenn kredi 
e garanti kredi sa yo. 


(2) Otorite konsène yo dwe mete bon jan 
kontwòl sou fason koperativ yo ap itilize lajan sa yo e 
kouman yap peye dèt yo. 


24.- (1) Ed lajan koperativ yo ap jwenn nan men 
leta osnon nan men enstitisyon ki gen ladan I lajan leta 
ansanm ak lajan prive, èd sa a dwe pase al nan yon 
bank koperativ nasyonal. Si bank koperativ nasyonal la 
pa egziste, yon federasyon koperativ kapab jwe wòl la, e 
pran reskonsablite pou li itilize èd sa a e menm ran- 
bouse li. Jiskaske bank koperativ nasyonal la rive 
kreye, èd lajan sa a kapab al jwenn koperativ yo dirèk- 
teman. 


(2) Tout èd lajan ki sòti nan enstitisyon prive 
yo kapab al jwenn koperativ yo dirèkteman, si yo deside 
respekte sa ki di nan dezyèm pwen ki nan nimewo 20 
rekòmandasyon sa yo. 


Ed Administratif 


25.- Se vre, se manm koperativ yo ak moun yo 
nonmen alatèt direksyon yo ki gen wòl pou kontwole 
jesyon ak administrasyon an; men otorite konsène yo, 
kapab, lè koperativ la fèk fòme, bay yon kout men pou : 


a) ede rekrite moun nan koperativ la e peye 
pèsonèl kalifye yo. 

b) mete moun konpetan pou gide koperativ 
yo e ba yo konsèy. 

26.- (1) Koperativ yo dwe jwenn konsèy sou tout 
kesyon, sitou sou kesyon administrasyon, jesyon, sou 
pwoblèm teknik. Men konsèy sa yo pa dwe pase anba 
pye dwa granmoun koperativ yo, ni pa dwe meprize res- 
konsab alatèt yo, manm yo, ak pèsonèl la. 


` (2) Konsèy sa yo se yon federasyon kopera- 
tiv osnon otorite konsène yo ki dwe bay yo. 


D.- Kontwòl nan koperativ yo ansanm ak biwo pou ede 
devlope politik koperativ yo 


27.- (1) Gen yon kontwòl ki dwe fèt nan koperativ 
yo dekwa pou rive konstate ki jan koperativ yo ap men- 
nen aktivite yo dapwe lalwa e dapwe objektif yo fikse tèt 


yo. 


(2) Kontwòl sa a se yon federasyon kopera- 
tiv osnon otorite konsène yo ki dwe egzèse li. 


28.- Yon federasyon koperativ ki genyen yon bann 
ak yon pakèt koperativ afilye ak li dwe anchaje pou veri- 
fye mouvman lajan koperativ sa yo genyen nan-labank. 
Jiskaske yon òganizasyon espesyal vin kreye pou fè 
travay sila-a, lè federasyon an pa an mezi fè travay sa a, 
se otorite konsène yo osnon yon òganis endepandan ki 
maton sou kesyon an ki dwe fè travay sila a. 


29.- Mezi nou sòt site nan rekòmandasyon nimewo 
27 ak 28 la dwe prepare yon fason pou : 


a) byen kontwole e byen administre kope- 
rativ yo. . 
b) pwoteje enterè manm yo. 
ch) egzamine pwoblèm pratik yo, analize erè 
ki fèt yo, bay administratè ak anplwaye 

edikasyon ak fòmasyon pou pèmèt yo fè 
travay la pi byen. 


30.- (1) Ta dwe genyen yon sèl enstitisyon ki ta 
chaje pou mennen aksyon pou devlope koperativ yo, 
pou bay fòmasyon sou koperativ, pou fòme dirijan ak 
pèsonèl koperativ yo, pou chache èd ki pèmèt koperativ 
yo fonksyone. 


(2) Travay sa yo se yon federasyon koperativ 
ki ta sanse fè yo. An atandan, enstitisyon espesyal la 
fòme, otorite konsène, osnon yon lòt enstitisyon k'ap tra- 
vay nan menm sans la, ta kapab fè travay sa yo. 


31.- (1) Si li posib, travay sa yo nou soti di nan 
rekòmandasyon nimewo 30 lan, kèk moun ki pa gen lòt 
okipasyon ta gen dwa fè yo. 


(2) Pou travay la fèt kòm sa dwa, moun sa yo 
dwe pran yon fòmasyon espesyal; fòmasyon sa a yap 
jwenn li nan yon enstitisyon espesyal nou te site nan 
rekòmandasyon nimewo 19 la; ou byen moun sa yo 
kapab swiv yon kou espesyal nan lekòl ak fakilte nou sot 
site yo nan rekòmandasyon nimewo 19 la. 


32.- Otorite konsène yo dwe reyini e pibliye pou 
piti yon fwa nan ane a , yon rapò ak estatistik sou aktivite 
ak sou devlòpman mouvman koperativ la nan ekonomi 
nasyonal la. 


33.- Si enstitisyon nan federasyon koperativ la, 
osnon lòt enstitisyon ki sou teren an, pa kapab fè travay 
rechèch la, brase lide, e`pibliye tout aktivite mouvman 
koperativ la kòm sa dwa, li posib pou ta genyen yon seri 
enstitisyon espesyal ki kreye nan nivo nasyonal ou byen 
nan nivo kèk rejyon pou fè travay la. 

IV.- Pote kole ak peyi lòt bò dlo. 


34.- (1) Peyi manm yo dwe debouye yo kou mèt 
Jan Jak pou pote kole ant yo menm dekwa pou ede, pou 
ankouraje koperativ nan peyi Tyèmond yo. 


(2) Pote kole a, dwe fèt : 


a) ant peyi Tyè mond yo; 

b) ant peyi kinan menm zòn, sitou nan 
kad òganizasyon pou yon zòn, si 
genyen yon kalite òganizasyon 
konsa nan yon zòn; 

ch) ant peyi kote mouvman koperativ la 
ekziste depi lontan deja ak peyi Tyè 
mond yo. 


(3) Si li posib peyi manm yo dwe envite 
òganizasyon koperativ nasyonal yo patisipe nan pote 
kole a dekwa pou rive mete ansanm jefò k'ap fèt nan 
peyi lòt bò dlo pou youn ede lòt nan mouvman koperativ 
la. 


(4) Pote kole sa a dwe mache ak yon seri 
mezi tankou: 


a) -- ogmante asistans teknik la sou 
koperativ peyi Tyè mond yo, asis- 
tans sa a kapab si li posib vini sou 
fòm pwogram ki ranje ansanm ant 
gouvènman ak gouvènman, ou 
byen pwogram ki ranje ansanm ant 
òganizasyon ki pa makònen ak 
gouvènman an; 

b) prepare e distribye materyèl enfò- 
masyon, liv yo, imaj, anrejistreman, 
fim e latriye ak lòt materyèl, pou fè 
lwa sou koperativ, fòmasyon sou 


66 


; Ann 


koperativ, pou bay alatèt yo, ak kad 
yo, bon jan fòmasyon. 
ch) fè echanj ant pèsonèl kalifye yo. 
| d) bay bous etid 
| e) òganize seminè ak kòlòk entèna- 
' syonal 
ff fè echanj (twòk) machandiz, ak 
echanj sèvis ant koperativ yo. 
| g) fè bon jan rechèch sou estrikti, me- 
tòd travay ak pwoblèm koperativ tou 
nèf yo rankontre nan peyi Tyè mond 


yo. 


V.- Dispozisyon espesyal sou wòl koperativ yo 
pou rezoud pwoblèm espesyal yo. 


35.- Pou yon seri kesyon espesyal ki konsène peyi 
Tyè Mond yo, tout moun dwe rekonèt kouman, nan yon 
seri sikonstans, koperativ yo genyen pou yo jwe yon wòl 
espesyal. 


36.- Nou va jwenn nan yon teks apa, ki vini apwe 
rekòmandasyon yo, ki montre ki jan tout kalite òganiza- 
syon koperativ yo kapab pote konkou yo pou Refòm 
Agrè-a fèt ak anpil siksè ak pou amelyore nivo lavi moun 
ki ape viv nan andeyò. 


Sa ki nan fèy sa yo mache ansanm ak 
rekòmandasyon yo 


1.-- Lè nou konsidere enpòtans koperativ nan pwogrè 
ekonomik, ak pwogrè sosyal yon peyi; yon zouti pou 
pèmèt moun andeyò yo patisipe direkteman nan 
devlòpman ekonomik la, nan devlòpman edikasyon ak 
nan aktivite pou wose nivo kilti pèp la, li nesesè pou ko- 
perativ yo vin jwe yon gwo wòl nan pwogram Refòm 
Agrè a. 


2.- Koperativ yo dwe sèvi pou verifye nan ki degre 
moun andeyò yo enterese tout bon nan tout mezi ki ape 
pran pou aplike Refòm Agrè a. Koperativ yo dwe bay 
abitan yo enfòmasyon sou objektif, prensip ak metòd 
Refòm Agrè-a. 


3.-- Nou dwe bay koperativ ki fèk ap fòme yo atansyon 
espesyal dekwa pou jan yo ap òganize yo a pa-depa- 
man ak jan Refòm Agrè a ap devlope e pou pa depa- 
man tou ak degre kote Refòm Agrè-a reyisi rive. 
Koperativ yo dwe pèmèt kiltivatè yo fè tè a rann kòm sa 
dwa pou ogmante pwodiksyon an e pèmèt manm yo 
pran pwòp inisyativ yo e patisipe tout bon nan tout desi- 
zyon koperativ yo ap pran. 


4- Tout abitan ki vle gwoupe tèt yo, pou travay tè yo 
ansanm dwe jwenn bon jan bourad. Nan sans sa a n'ap 
jwenn tout yon seri koperativ tankou koperativ pou founi 
sèvis, koperativ k'ap travay tè a, e menm rive mete an- 
sanm tè yo, men dèv yo, ak zouti yo. 


5.- Si abitan yo vle mete sou pye yon koperativ pou 
reyini ansanm tout ti moso tè adwat agoch yo, koperativ 
sa yo dwe jwenn ankourajman. 


6- Si genyen tout yon seri mezi ki pran pou chanje 
pwopriyetè ou byen pou distribye tè grandon yo, fòk 

moun ki jwenn tè sa yo jwenn ankourajman pou yo fè 
koperativ ou byen pou travay tè yo ansanm. 


7.- Se pou ankouraje fòmasyon koperativ lè ta genyen 
yon pwojè pou abitan yo ta ale travay sou yon seri tè 
vyèj ki pako janm eksplwate. Lè sa a dwe genyen tout 
yon seri mezi ki pran pou amelyore teren yo, pou founi 
bon jan sèvis, e pou fasilite travay tè yo ansanm. 


8.- Ankouraje moun ki benefisye nan Refòm Agrè a ak 
tout lòt kiltivatè yo, pou yo fòme koperativ pou mete lajan 
yo e jwenn kredi ak bank koperativ pou : 


a) 


prete kiltivatè yo lajan pou yo achte zouti ak 
tout lòt bagay yap bezwen pou travay tè a; 
ankouraje e ede kiltivatè yo, pou yo mete lajan 
labank pou lajan an kapab vini pi plis; 

bank koperativ yo dwe prete kiltivatè yo lajan 
e ankouraje yo mete lajan nan bank. Prete 
ouvriye yo tou ki pa kapab jwenn kredi nan lòt 
bank yo. 

pèmèt plan kredi espesyal gouvènman an ap 
mete sou pye pou kiltivatè yo rive jwenn yo 
gras ak yon metòd efikas. Kontwole fason yap 
sèvi ak kredi a, e fason yap peye dèt yo, lè dat 
la rive. 


9.-- Ankouraje koperativ apwovizyonman yo, koperativ 
k'ap vann pwodwi yo ou byen koperativ ki ranpli divès 
fonksyon pou : 


a) 
b) 
ch) 


achte ansanm tout bagay y'ap bezwen pou 
travay tè a, bon kalite ak bon pri 

achte pwodwi tout kategori kiltivatè yo ap 
bezwen pou sèvi lakay yo. 

mete pwodwi agrikòl yo nan depo, transfòme 
yo, e vann yo ansanm. 

10.- Li ta bon pou ta genyen lòt fòm koperativ k'ap ofri 
kiltivatè yo yon seri sèvis tankou: sèvi ak zouti agrikòl yo 
ansanm, elektrisite, gadinaj, òganize sèvis veterinè, lite 
kont maladi k'ap atake plant yo, mwayen pou wouze tè 
yo, asire rekòt yo ak bèt yo. 


11.- Pou kapab genyen plis travay, amelyore kondisyon 
travay kiltivatè yo, ankouraje travayè agrikòl san tè yo, 
pou òganize pwòp koperativ men dèv yo. 


12.- Koperativ agrikòl ki chita nan zòn kote Refòm Agrè- 
a tanmen dwe mete tèt yo ansanm pou jwenn avantaj 
ekonomik pa yo. 


13.- Yo ta dwe ankouraje, devlope yon seri koperativ ki 
pa agrikòl k'ap pèmèt fanmi kiltivatè yo travay tout jou- 
nen osnon yon pati nan jounen an tankou (atizana, fè 
moun yo fè yon seri travay faktori lakay yo, osnon nan 
zòn andeyò 

a) Pèmèt moun yo achte tout bagay yap bezwen, 
e mete yon seri sèvis sosyal leta pa ko kapab rive 
òganize tankou (sant sante, lekòl, kilti, divètisman ak 
transpò). 


14.- Brase lide ansanm, gaye tout enfòmasyon sou 
metòd, mwayen ak limit koperativ yo sou kesyon Refòm 
Agrè a; li nesesè pou moun yo itilize tout mwayen pou 
gaye eksperyans sa yo pou plis moun kapab okouran. 

